title: Tasawaqin kieli

text: Tasawaqin kieli on songhaikielten pohjoisryhmään kuuluva kieli, jota puhutaan Nigerin Ingallissa. Sen puhujia arvioidaan olevan 2 000–10 000 henkeä tai erään arvion mukaan noin 8 000.


title: Tasawaqin kieli

text: Tasawaq on Ingallin keidaskylän pääkieli. Sitä puhuvat myös kylästä peräisin olevat Teguidda-n-Tessoumtin suolalouhosten kausityöläiset. Kieli toimii yhteisön suullisen kanssakäymisen välineenä. Sen puhujat käyttävät itsestään nimityksiä "ingalkoyyu" (yksikössä "ingalumboro") ja "bingali". Kirjallisuudessa tasawaqin kieltä kutsutaan myös nimellä "ingelsi" tai "ingelshi", ja sen puhujista käytetään nimitystä "issawaghan".


title: Tasawaqin kieli

text: Virallisesti Ingallin asukkaita pidetään tuaregeina tai songhaina. Äidinkielensä tasawaqin lisäksi he osaavat ympäröivän paimentolaisväestön puhumaa tuaregia sekä vähemmässä määrin alueen kauppa- ja hallintokielenä toimivaa hausaa. Äidinkieli on tärkeä identiteettitekijä ja suhtautuminen siihen on positiivista. Eräät tutkijat pitävät kuitenkin sen asemaa uhattuna.


title: Tasawaqin kieli

text: Tuaregin etelämurre tamajeq on vaikuttanut voimakkaasti tasawaqin kielioppiin ja sanastoon. Kielessä on jonkin verran myös arabian ja hausan vaikutusta. Toisinaan sitä on muiden pohjoisten songhaikielten tavoin pidetty songhain ja tuaregin ”sekakielenä”. Maarten Kossmannin mukaan tähän ei ole perusteita, sillä tasawaqin perusrakenne on selvästi ominainen songhaikielille. Se myös poikkeaa huomattavasti muista lähialueen sukukielistä, Abalakin seudulla puhuttavasta tagdalista (tabarogista) ja varsinkin Malin Ménakan piirin tadaksahakista. Tasawaqissa näyttää olevan näistä kielistä vähiten tuaregivaikutusta.


title: Tagdalin kieli

text: Tagdal ja tabarog ovat songhaikielten pohjoisryhmään kuuluvia kielimuotoja, joita puhutaan Nigerin Abalakin seudulla. Tutkija Robert Nicolaï käyttää niistä yhteisnimitystä "tihishit" (”mustien kieli”). Tagdalin ja tabarogin puhujat kutsuvat tällä nimellä kaikkia pohjoisia songhaikieliä ja Nigerjoen varrella asuvat tuaregit tarkoittavat sillä myös eteläisiä kieliä.


title: Tagdalin kieli

text: Tagdalin puhujat ovat vaaleaihoisia igdaleneja ja heidän entisiä mustia orjiaan. Igdalenien asuinalue keskittyy Tamayan, Mazababoun ja Tiguirwitin kylien ympärille ja ulottuu Ingallin pohjoispuolelle. Tabarogia puhuvat iberoganit ovat ilmeisesti mustien orjien jälkeläisiä, jotka asuvat pääosin Abalakin kaakkoispuolella. Igdaleneja arvioidaan olevan orjien jälkeläiset mukaan luettuna 10 000–20 000 ja iberoganeja noin 7 000 henkeä. Molempia ryhmiä pidetään virallisesti tuaregeina. Heidän perinteinen elinkeinonsa on paimentolaisuuteen perustuva karjanhoito, mutta nykyään monet harjoittavat myös maanviljelyä, kaupankäyntiä ja käsityöammatteja. Toisena kielenään kumpikin ryhmä puhuu tuaregikieli tamajaqia, ja igdalenit myös kirjoittavat sitä arabialaisella ja tifinaghin kirjaimistolla. Varsinkin iberoganien joukossa on myös yksikielisiä puhujia. Äidinkieltä arvostetaan, ja sen asema vaikuttaa turvatulta.


title: Tagdalin kieli

text: Nicolaï pitää pohjoisia songhaikieliä tamajaqin ja songhain ”sekakielinä”. Rueckin ja Christiansenin mukaan tagdal ja tabarog ovat keskenään täysin ymmärrettäviä ja tagdalia käytetään myös molempien yhteisnimityksenä. Erot lähialueen sukukieliin, Ingallin tasawaqiin ja Malin Ménakan piirissä puhuttavaan tadaksahakiin ovat huomattavasti suurempia. Tuaregivaikutuksen osalta tagdalilla näyttää olevan näiden kielten suhteen välittävä asema.


title: Furkielet

text: Furkielet ovat yksi nilosaharalaisten kielten ryhmistä. Niihin kuuluvat Sudanin Darfurissa ja sen lähialueilla Tšadissa puhuttu fur (noin 500 000 puhujaa) sekä Tšadissa Biltinen seudulla puhuttu amdang eli mimi (noin 15 000 puhujaa). Jälkimmäistä ei tule sekoittaa kahteen muuhun mimiksi kutsuttuun kielimuotoon, jotka saattavat olla sukua mabakielille.


title: Furin kieli

text: Furin kieli on furien puhuma nilosaharalaisten furkielten ryhmään kuuluva kieli. Vuonna 1983 sillä arvioitiin olleen noin 500 000 puhujaa Sudanin Darfurissa ja 1 800 lähialueilla Tšadissa.


title: Furin kieli

text: Furin ainoa lähisukukieli on amdang, jota kutsutaan myös "mimiksi". Kielen murre-erot ovat melko vähäisiä. Kaupungeissa osa fureista on siirtynyt käyttämään arabiaa.


title: Amdangin kieli

text: Amdangin kieli on Tšadissa asuvien amdangien puhuma kieli, joka kuuluu nilosaharalaiseen furkielten ryhmään. Sen puhujat, joista käytetään myös nimitystä "mimi", ovat kotoisin Wadi Firan alueen Biltinen seudulta. Amdangkyliä on myös etelämpänä Ouaddaïn alueen Abéchén, Goz Beïdan ja Adrén seuduilla sekä Bathan alueella. Kielen puhujia on 41 100 henkeä (vuonna 2000).


title: Amdangin kieli

text: Amdangin ainoa sukukieli on fur. Sitä ei tule sekoittaa kahteen muuhun mimiksi kutsuttuun kielimuotoon, jotka saattavat olla sukua mabakielille. Kieli toimii yhteisön suullisen kanssakäymisen välineenä. Sen murre-erot ovat melko vähäisiä. Monet amdangeista osaavat sujuvasti myös Tšadin arabiaa.


title: Oskar Rokkanen

text: Oskar Walter Rokkanen (14. heinäkuuta 1882 Mikkelin mlk – 24. elokuuta 1973 Helsinki) oli suomalainen kauppaneuvos, Pohjoismainen Sähkö Oy:n perustaja ja toimitusjohtaja sekä levytuottaja. Rokkanen perusti PSO:n vuonna 1918.


title: Oskar Rokkanen

text:
Rokkanen vietti lapsuutensa ja nuoruutensa Inkerinmaalla, vaikka syntyikin Mikkelin maalaiskunnassa. Kauppakoulun hän suoritti Pietarissa vuonna 1904.
Rokkanen oli huomattava sähköalan liikemies, joka vaikutti myös suomalaisen äänilevyteollisuuden kehitykseen. Pohjoismainen Sähkö Oy oli 1930-luvulla Suomen suurin levy-yhtiö, jolle levyttivät muun muassa Tauno Palo, Viljo Vesterinen, Dallapé-orkesteri ja Georg Malmstén. Oskar Rokkanen sai kauppaneuvoksen arvonimen vuonna 1949.


title: Oskar Rokkanen

text: Rokkanen oli naimisissa Helena Sofia Rokkasen (os. Puhakka, k. 1975) kanssa. Heidän tyttäristään Mirjam Helin (1911–2006) oli oopperalaulaja ja laulunopettaja, nuorempi Elbe Häkkinen (1914–1951) sanoittaja ja säveltäjä. Heidän poikansa insinööri Lauri Uljas Oskari Rokkanen (s. 1920) toimi isänsä kuoleman jälkeen PSO:n johtajana sen lopettamiseen, vuoteen 1977 asti. Rokkanen kuoli 91-vuotiaana Helsingissä vuonna 1973.


title: Katja Ripatti

text: Katja Ripatti (s. 31. tammikuuta 1978) on suomalainen seitsenottelija. Hän edusti Lappeenrannan Urheilu-Miehet -seuraa ja häntä valmensi Timo Joronen. Ripatti sijoittui seitsenottelussa pronssille alle 20-vuotiaiden Euroopan-mestaruuskilpailuissa 1995. Sisäratojen Suomen-mestaruuskilpailuissa 1995 hän hyppäsi pronssille kolmiloikassa. Kalevan kisoissa hän oli parhaimmillaan kuudes vuonna 1996 seitsenottelussa ja vuonna 1997 kolmiloikassa. Hänen ennätyksensä seitsenottelussa on 5565 vuodelta 1997 ja kolmiloikassa 12,97 vuodelta 1996.


title: USS Virginia (SSN-774)

text: USS Virginia (runkonumero SSN-774) on Yhdysvaltain laivaston Virginia-luokan ydinsukellusvene.


title: USS Virginia (SSN-774)

text: Alus tilattiin General Dynamics Electric Boat Divisionilta Grotonista Connecticutista, missä rakentaminen aloitettiin 2. syyskuuta 1999. Vene laskettiin vesille 16. elokuuta 2003 kumminaan Virginian kuvernöörin ja senaattorin Charles Robbin puoliso ja presidentti Lyndon B. Johnsonin tytär Lynda Johnson Robb ja liitettiin laivastoon 23. lokakuuta 2004 ensimmäisenä päällikkönään David Kern.


title: USS Virginia (SSN-774)

text: "Virginia" palasi 23. marraskuuta 2005 New Londonin sukellusvenetukikohtaan ensimmäiseltä vedenalaiselta partiomatkaltaan. Alus siirrettiin 12. tammikuuta 2006 koeajojen jälkeiseen tarkastukseen telakalle. Robert E. Clark vastaanotti 27. kesäkuuta 2008 aluksen päällikkyyden.


title: USS Virginia (SSN-774)

text: Alus lähti 15. lokakuuta 2009 ensimmäiselle kuuden kuukauden partiomatkalleen, jolta se palasi 13. huhtikuuta 2010 Grotoniin Connecticutiin matkattuaan yli 37000 merimailia. Matkan aikana se vieraili Rotassa, Soudanlahdella, Fujaihrassa ja Aksazissa. Timothy Salter vastaanotti aluksen päällikkyyden 29. huhtikuuta New Londonin sukellusvenetukikohdassa.


title: USS Virginia (SSN-774)

text: Alus saapui 28. kesäkuuta Halifaxiin kansainväliseen laivastokatselmukseen ja se saapui 1. syyskuuta Portsmouthin laivastontelakalle Kitteryssä Mainessa ensimmäiseen ylläpitohuoltoonsa, joka sisälsi ylläpitäviä korjauksia sekä järjestelmäpäivityksiä. Alus palasi palvelukseen 5. toukokuuta 2012 oltuaan 19 kuukautta telakalla.


title: USS Virginia (SSN-774)

text: Steven W. Antcliff vastaanotti aluksen päällikkyyden 15. helmikuuta 2013 Grotonissa. Alus lähti 13. elokuuta New Londonista merelle. Alus kiinnittyi 24. elokuuta laituriin Portsmouthissa Britteinsaarilla viikoksi. Alus saapui 7. lokakuuta Clydeen ja se palasi Grotoniin 13. helmikuuta 2014 oltuaan puoli vuotta partiomatkalla. Seuraavan matkalle alus lähti 28 maaliskuuta ja palasi 3. heinäkuuta.


title: USS Virginia (SSN-774)

text: Lokakuussa alus oli telakalla rutiinitarkastuksessa, mistä palattuaan se oli joulukuun alun koeajoissa. Alus kiinnittyi 23. toukokuuta 2015 Nova Scotiassa Halifaxissa laituriin ja 1. marraskuuta New Londonissa.


title: USS Virginia (SSN-774)

text: Alus saapui 22. maaliskuuta 2016 Clydeen Skotlantiin ja edelleen 8. heinäkuuta Devonportiin kahdeksaksi päiväksi. Alus palasi 28. heinäkuuta New Londoniin oltuaan kuusi kuukautta merellä. Aluksen päällikkö Steven W. Antcliff luovutti 2. syyskuuta New Londonissa päällikkyyden seuraajalleen Jeffrey Andersonille, josta tuli samalla aluksen kuudes päällikkö.


title: USS Virginia (SSN-774)

text: Alus lähti tammikuun alussa 2017 Grotonista Floridan rannikolle. Alus ankkuroitui 17. tammikuuta Port Caanveraliin, mistä se jatkoi matkaansa 20. tammikuuta. Alus palasi Cape Canaveraliin vielä tammikuun lopulla, minkä jälkeen se palasi Grotoniin helmikuussa.


title: USS Virginia (SSN-774)

text: Alus lähti elokuun lopulla Grotonista merelle ja se saapui 10. joulukuuta Clydeen Skotlantiin, mistä se lähti 16. joulukuuta. Alus palasi 22. joulukuuta Clydeen viiden päivän lepoon. Alus osallistui 20.-24. tammikuuta 2018 sukellusveneentorjuntaharjoitukseen Cadizinlahdella, mistä vapauduttuaan alus vieraili Rotassa Espanjassa. Alus lähti merelle 8. helmikuuta ja se saapui 22. helmikuuta New Londoniin oltuaan puoli vuotta partiomatkalla.


title: USS Virginia (SSN-774)

text: Alus saapui 26. syyskuuta Portsmouthin laivastotelakalle Kitteryyn Maineen, missä se telakoitiin 20 kuukaudeksi.


title: Sirkus Eliassen

text: Sirkus Eliassen on norjalainen hip hop -yhtye, jossa laulavat Bodøstä kotoisin olevat veljekset Magnus ja Erik Eliassen. He perustivat yhtyeen vuonna 2011, jolloin julkaistiin heidän singlensä ”Hjem til dæ”. Singleä on myyty Norjassa triplaplatinaan oikeuttava määrä. Se oli Norjan VG-listalla parhaimmillaan sijalla 16.


title: Sirkus Eliassen

text: Loppuvuodesta 2011 yhtye julkaisi toisen singlensä, ”Opp ned bak frem”. Yhtyeen kolmas single ”Æ vil bare dans” julkaistiin helmikuussa 2012. Se sijoittui Norjan singlelistalla parhaimmillaan sijalle neljä. Singleä on myyty Norjassa viisi kertaa platinaan oikeuttava määrä. Neljäntenä singlenä julkaistiin kesäkuussa 2012 ”Før du går”. Marraskuussa yhtye julkaisi singlen ”Verden skulle gå under”. Joulukuussa yhtye julkaisi ilmaiseksi ladattavan MP3-kappaleen ”Julefri”. Vuonna 2013 yhtye osallistui Norjan Euroviisu-karsintoihin kappaleella ”I Love You Te Quiero”. Kesällä 2013 Sirkus Eliassen teki Dj Broilerin kanssa yhteisen kappaleen ”En gang til”.


title: Viljelykasvien nimistö

text: Viljelykasvien nimistö – Kulturväxternas namn sisältää Suomessa säännöllisesti viljeltävien tai maahan tuotavien kasvien nimiä. Luettelo sisältää noin 9 000 nimeä, sekä tieteelliset nimet että niiden suomen- ja ruotsinkieliset vastineet. Nimistöä on ollut laatimassa Viljelykasvien nimistötoimikunta yhteistyössä Suomen biologian seura Vanamon kanssa. Nimiehdotuksia on tullut runsaasti myös alalla työskenteleviltä.


title: Viljelykasvien nimistö

text: Jos kasvi on nimetty useaan kertaan, alalla noudatettavan prioriteettiperiaatteen mukaisesti vanhin on oikea ja muut synonyymeja. Lähtökohtana pidetään Carl von Linnén teosta "Species Plantarum" (1753). Tästä syystä nimiin tulee aika ajoin muutoksia. Muutoksia aiheuttavat myös uudet tutkimustulokset lajien tai muiden taksonien välisistä sukulaisuussuhteista.


title: Viljelykasvien nimistö

text: Puutarhaliitto (silloinen Puutarhaviljelijäin liitto) julkaisi ensimmäisen nimistöoppaan vuonna 1951 nimellä "Yleisimpien puutarhakasvien nimistö" ja seuraavat painokset julkaistiin 1956, 1967 ("Puutarhakasvien nimistö"), 1983 ("Viljelykasvien nimistö", toimittaneet Annikki Palmén ja Pentti Alanko), 1993, 1996 ja 2004 (toimittaneet Ellä Räty ja Pentti Alanko). Luettelon kahdeksas, laajennettu painos ilmestyi 2012, ja sen on toimittanut Ella Räty.


title: Glenn Lindqvist

text: Glenn Erik Lindqvist (s. 21. huhtikuuta 1976) on suomalainen kymmenottelija.


title: Glenn Lindqvist

text: Lindqvist voitti alle 20-vuotiaiden Euroopan mestaruuden 1995 tuloksella 7363. Hän sijoittui pronssille yleisurheilun alle 20-vuotiaiden maailmanmestaruuskilpailuissa 1994 Lissabonissa tuloksella 7288. Hän voitti Kalevan kisojen 1999 kultaa kymmenottelussa tuloksella 7476.


title: Glenn Lindqvist

text: Hänen ennätyksensä kymmenottelussa on 7578 on vuodelta 1999.


title: Tivolin kaunotar

text: Tivolin kaunotar () on vuonna 1943 ensi-iltansa saanut yhdysvaltalainen musikaalikomedia, jonka ohjasi Walter Lang. Technicolor-elokuvan pääosia esittävät Betty Grable, George Montgomery ja Cesar Romero.


title: Tivolin kaunotar

text: "Tivolin kaunotar" -elokuvan on käsikirjoittanut George Seaton ja tuottanut William Perlberg. Koreografina toimi Hermes Pan. "Tivolin kaunotar" sai ensimmäisen ensi-iltansa kotimaassaan 11. kesäkuuta vuonna 1943 San Franciscossa, Kaliforniassa ja Cincinnatissa, Ohiossa. New Yorkin ensi-ilta oli 16. kesäkuuta ja maanlaajuinen ensi-ilta 18. kesäkuuta. Suomessa elokuva sai ensi-iltansa kuusi vuotta myöhemmin 13. toukokuuta vuonna 1949. Musikaalikomedia on 20th Century Fox tuottama. Elokuva on merkittävä musiikkinumerostaan "Miss Lulu in Louisville", jossa Betty Grable esiintyy blackfacena.


title: Tivolin kaunotar

text: "Tivolin kaunotar" sijoittuu vuoteen 1905 New Yorkin Coney Islandiin, missä räikeä ja huomiota herättävä laulaja-tanssija Kate Farley (Grable) työskentelee yökerhossa. Huijari nimeltään Eddie Johnson (Montgomery) puhuu itsensä yökerhon toimitusjohtajan paikalle. Samaisessa yökerhossa esiintyy Farley, jonka vetovoima saa Johnsonin kiinnostumaan. Kate on jo kuitenkin Johnsonin kilpailijan Joe Roccon (Romero) rakastettu. Eddie yrittää "pehmentää" Katen räikeää imagoa, josta heille syntyy riita. Imagon pehmennys oli kaikesta huolimatta menestys, jonka jälkeen Kate ja Eddie rakastuvat. Katea rakastava Joe yrittää kaikkensa sabotoidakseen heidän avioliittosuunnitelmansa...


title: Tivolin kaunotar

text: Vuonna 1944 "Tivolin kaunotar" sai Oscar-ehdokkuuden parhaasta musiikista (Alfred Newman).


title: Tivolin kaunotar

text: "Tivolin kaunotar" on Grablen elokuvauran yksi suurimmista kassamagneeteista; "Tivolin kaunotar" olikin ilmestyessään vuonna 1943 yksi suurimmista arvostelu- ja kassamenestyksistä. Elokuva tuotti pelkästään Yhdysvalloissa 3,5 miljoonaa dollaria. "Tivolin kaunotar" tuotti yhteensä yli 5 miljoonaa dollaria lippuluukuilla, joka vastaa 180 miljoonaa dollaria nykyään.


title: Tivolin kaunotar

text: Betty Grable näytteli pääosaa myös "Tivolin kaunottaren" seitsemän vuotta myöhemmin valmistuneessa uudelleenfilmatisoinnissa nimeltään "Chicagon Venus" (1950).


title: Tivolin kaunotar

text: "Lux Radio Theater" lähetti 60 minuutin elokuvan radiosovituksen 30. syyskuuta vuonna 1946, jossa Betty Grable uusi elokuvaroolinsa.


title: Jukka Lankinen

text: Jukka Lankinen (s. 30. tammikuuta 1984 Loimaa) on suomalainen entinen pesäpalloilija. Lankisen ulkopelipaikka oli kolmospolttaja, joskin hänen roolinsa oli tavallisesti kotiuttajajokeri.


title: Jukka Lankinen

text: Superpesisdebyyttinsä Lankinen teki kaudella 2001 kasvattajaseuransa Loimaan Palloilijoiden riveissä, mutta kauden jälkeen pelasi seuraavan kerran pääsarjatasolla vasta kahdeksan vuotta myöhemmin, tällä kertaa Hyvinkään Tahkon joukkueessa. Hän edusti Kankaanpään Mailaa vuosina 2004-2008 ja 2010-2017, lopettaen uransa kauden 2017 jälkeen.


title: OTC-lista

text: OTC-lista () oli pienten yritysten arvopapereiden markkinapaikka Helsingin pörssissä. Pääsyvaatimukset OTC-listalle olivat väljemmät kuin varsinaiselle pörssilistalle.


title: OTC-lista

text: OTC-markkinat käynnistyivät vuonna 1984. OTC-lista virallistui syksyllä 1985, jolloin sen säännöt vahvistettiin. OTC-markkinan tavoitteena oli muun muassa tasoittaa yritysten pääsyä varsinaiselle pörssilistalle, kun listalle pääsyn edellytykset olisivat täyttyneet. OTC-listalle pääsyn edellytys on 1 miljoonan markan osakepääoma, kun varsinaiselle pörssilistalle edellytettiin 10 miljoonaa.


title: OTC-lista

text: OTC-listaa hoiti Arvopaperivälittäjien Yhdistys. Listan osakkeilla käytiin kauppaa samoin kuin varsinaisen pörssilistan osakkeillakin. Listan yritykset hyödynsivät listaa runsaasti vuosina 1986–1988 järjestämällä osakeanteja.


title: OTC-lista

text: Vuonna 1996 OTC-lista siirtyi yhdessä meklarilistan kanssa Arvopaperinvälittäjien yhdistykseltä Helsingin pörssin hoitoon. Lokakuussa 1998 OTC-lista ja meklarilista yhdistettiin Helsingin pörssin I-listaksi.


title: Tommi Viskari

text: Tommi Viskari (s. 3. helmikuuta 1971 Lappeenranta) on suomalainen keihäänheittäjä, joka edusti Lappeenrannan Urheilu-Miehiä. Häntä valmensi Mauri Auvinen. Viskari voitti maailmanmestaruuden alle 20-vuotiaiden MM-kilpailuissa 1990 tuloksella 73,88. Samassa kilpailussa kolmanneksi tuli Suomen Jarkko Heimonen tuloksella 72,30.


title: Tommi Viskari

text: Miesten keihäässä Viskarin ennätys on 78,40 vuodelta 1997.


title: Kaksilukujärjestelmä

text: Kaksilukujärjestelmä on lähinnä primitiivisten yhteisöjen käyttämä alkeellinen tapa muodostaa lukuja. Heillä on yleensä lukusanat "yksi" ja "kaksi", joiden avulla muut luvut muodostetaan. Lukujen 1 - 6 luettelemiseen käytetään lukuja 1 ja 2 yleensä seuraavasti: 1, 2, 2+1, 2+2, 2+2+1, 2+2+2, ... Esimerkiksi Etelä-Amerikassa "bakairi"-heimossa luku "yksi" lausutaan "tokale" ja "kaksi" "ahage". Kun lausutaan luku "viisi" sanotaan "ahage ahage tokale" eli "2 2 1".


title: Kaksilukujärjestelmä

text: Vaikka heillä ei ole kirjoitettua lukujärjestelmää käytössä olekaan, voidaan lukujen lausuminen peräkkäin tulkita additiiviseksi luvunmuodostukseksi. Tavan oleellinen piirre on ilmaistujen lukusanojen yhteenlaskeminen, mikä määrää luvun suuruuden.


title: Kaksilukujärjestelmä

text: Kaksilukujärjestelmää ei pidä sekoittaa binäärijärjestelmään, joka tarkoittaa lukujen esittämistä 2-kantaisena kantalukujärjestelmänä ja kirjoittamista numeroiden "nolla" ja "yksi" avulla käyttäen kaksikantaista paikkamerkintää.


title: Kaksilukujärjestelmä

text: Vaikka kaksilukujärjestelmää käytetään edelleen eteläisillä matereilla, on se nykyään erittäin harvinainen. Yleensä kosketukset muiden ihmisten kanssa ovat laajentaneet käytettävää lukujärjestelmää monin tavoin eikä aivan puhtaita kaksilukujärjestelmiä tavata enää. Levinneisyydestä saadaan summittainen kuva, kun 1800- ja 1900-lukujen antropologien keräämiä tietoja yhdistetään.


title: Kaksilukujärjestelmä

text: Afrikassa lukujärjestelmää tavataan enää Etelä-Afrikan saneilla (ent. bushmannit). Heidän suurin käyttämä luku on "2+2+2+2+2" eli "t'oa t'oa t'oa t'oa t'oa". Australiassa elää kuusi yhteisöä, muun muassa "gumulgalit" ja "kauralgalit", jotka käyttävät kaksilukujärjestelmää. "Kauralgalien" suurin käyttämä luku on 2+2+2+2 ja esimerkiksi "gumulgalien" luku "viisi" lausutaan "ukasar ukasar urapon". Papua-Uusi-Guineassa elää joitakin kaksijärjestelmän käyttäjiä, joita ovat esimerkiksi "parb-, sisiami-" ja "anal"-heimot (suurin käyttämä luku 2+2+1). Etelä-Amerikassa Amazonin viidakoissa elää lukuisia yhteisöjä. Esimerkiksi "zamuco"-intiaanien suurin käyttämä luku on yllättäen 2+2+2+2+1.


title: Kaksilukujärjestelmä

text: Kaksilukujärjestelmää käyttävät yhteisöt elävät sivilaatiomme reunoilla useimmiten eristyksessä muista ihmisistä.


title: Kaksilukujärjestelmä

text: Mesopotamiassa kivikauden sumereilla noin 3000 eaa. oli käytössään sanat "mies", "nainen" ja "monta", joita sovellettiin myös lukumääriin. On arveltukin, että heidän tapansa käyttää pienissä luvuissa kaksilukujärjestelmää, on peräisin mies-nais-parien muodostamisella. Sumerit kehittivät ensimmäisinä kirjoitusjärjestelmän, jossa kirjattiin luvut käyttäen eräänlaisia tukkimiehen viivanvetoja. Eri babylonialaiset valloittajat omaksuivat sumeerien kirjoitustaidon ja he merkitsivät noin 1800-1600 eaa. luvut 1-9 käyttäen nuolenpäämerkkejä. Vaikka luvut esitettiin vain "ykkösiä" käyttäen, voidaan niissä havaita viitteitä kolmilukujärjestelmästä. Luvut 1-3 merkittiin vierekkäisillä nuolenpäillä. Sitten luvuilla 4-6 alkaa kolmen merkinalla uusi rivi nuolenpäitä ja luvuilla 7-9 taas uusi rivi kahden ylemmän rivin alla. Luku yhdeksän esitetäänkin 3x3-rivistönä nuolenpäitä.


title: Kaksilukujärjestelmä

text: Myöhemmin 500 eaa. naapurikansalla persialaisilla vaikuttaa olleen kaksilukujärjestelmä, sillä vaikka he kopioivat täysin babylonialaisten lukujärjestelmää, rivittävät he nuolenpäämerkit eri tavalla. Luku kaksi merkittiin kahdella päällekkäisellä nuolenpäällä, luku kolme kahdella päällekkäisellä ja näiden vieressä olevalla yksinäisellä nuolenpäällä, luku neljä kahdella vierekkäisellä nuoliparilla, ja niin edelleen. Luku yhdeksän oli kaksilukujärjestelmän käyttäjälle nopea lukea, sillä lukija silmäili neljää paria ja yhden parittoman nuolenpään ja tiesi sen esittävän yhdeksää.


title: Kaksilukujärjestelmä

text: Kansakunnat, jotka oppivat myöhemmin kirjoittamaan, olivat siihen mennessä kehittäneet 10-, 12-, 20- tai 60-kantaisen lukujärjestelmän, jossa jäänteenä oli yleensä jokin viisilukujärjestelmän numeromerkin muodostustapa. Tästä onkin päätelty, että kaksilukujärjestelmä on erittäin vanha. Lukujärjestelmän leviämisestä on kuitenkin kaksi teoriaa. Toisen mukaan korkeakulttuurit käyttivät aluksi kaksilukujärjestelmää ja levittivät sen muille. Toisen mukaan kaksilukujärjestelmä on ikivanha ja levisi ihmisten mukana jo varhaisessa vaiheessa maapallon eri kolkkiin. Koska vain primitiiviset kansat käyttävät sitä enää, on se kummankin teorian mukaan jäänne kaukaisista ajoista.


title: Lesja Tsurenko

text: Lesja Viktorivna Tsurenko (, s. 30. toukokuuta 1989 Volodymyrets) on ukrainalainen tennispelaaja. Parhaimmillaan hän on ollut kaksinpelissä WTA-listan sijalla 24 tammikuussa 2019. Hän on voittanut urallaan neljä WTA-turnausta kaksinpelissä.


title: Lesja Tsurenko

text: Grand Slam -turnauksissa Tsurenko on päässyt parhaimmillaan puolivälieriin Yhdysvaltain avoimissa 2018 sekä neljännelle kierrokselle Yhdysvaltain avoimissa 2016 ja Ranskan avoimissa 2018.


title: Lesja Tsurenko

text: Ensimmäisen WTA-turnausvoittonsa Tsurenko saavutti heinäkuussa 2015 voitettuaan Istanbulin turnauksen.


title: Urho Kekkosen patsaat ja muistomerkit

text: Urho Kekkosen muistoksi pystytettyjen patsaiden ja muistomerkkien vanhin on Kalervo Kallion rintakuva (1960) Presidentinlinnan Atrium-salissa. Suurin Kekkosen muistomerkki on Pekka Kauhasen "Suuri aika, Urho Kekkosen muistomerkki" (1990) Kajaanin Kirkkopuistossa. Helsinkiin pystytettiin Pekka Jylhän "Lähde, Urho Kekkosen muistomerkki" vuonna 2000. Ulkomailla Urho Kekkosen muistoksi paljastettiin Aime Kuulbusch-Mölderin reliefi Tallinnan matkustajasataman A-terminaalissa (2011) sekä Andrei Kovaltšukin ja työryhmän veistos "Aleksei Kosyginin ja Urho Kekkosen muistopatsas" (2013) Kostamuksessa.


title: It’s a Big Country

text: It’s a Big Country (tai It’s a Big Country: An American Anthology) on vuonna 1951 ensi-iltansa saanut yhdysvaltalainen antologiaelokuva, joka sisältää kahdeksan episodia.


title: It’s a Big Country

text: Antologiaelokuvan ovat ohjanneet Clarence Brown, Don Hartman, John Sturges, Richard Thorpe, Charles Vidor, Don Weis ja William A. Wellman. Draamakomedian pää- ja sivuosissa ovat muun muassa Ethel Barrymore, Gary Cooper, Van Johnson, Gene Kelly, Janet Leigh, Marjorie Main, Fredric March, George Murphy ja William Powell. Kertojana toimi Louis Calhern.


title: It’s a Big Country

text: Metro-Goldwyn-Mayerin tuottama "It’s a Big Country" sai ensi-iltansa kotimaassaan 20. marraskuuta 1951. Elokuva julkaistiin DVD:lle 21. heinäkuuta 2009.


title: Philippe Jaroussky

text: Philippe Jarroussky (13. helmikuuta 1978 Maisons-Laffitte Yvelines Ranska) on ranskalainen kontratenori, joka on levyttänyt useita äänialansa merkkiteoksia. Jarousskyllä on kevyt ääni jonka sointiväri on kuin sopraanolla, mutta hänen äänialansa on enemmän kuin mezzosopraanolla. Korkein sävel jonka Jaroussky pystyy laulamaan on B♭5.


title: Philippe Jaroussky

text: Philippe Jaroussky opiskeli alun perin viulunsoittoa ja sai opetuksensa Versaillesin aluellisessa konservatoriossa, jossa hän sai lopputyöstään parhaan palkinnon. Sittemmin hän kiinnostui myös pianonsoitosta ja toivoi opintojensa myötä musiikillisen osaamisensa syventyvän ja laajentuvan.


title: Philippe Jaroussky

text: Jaroussky aloitti musiikin ja viulunsoiton opiskelun 11-vuotiaana kun hän oli vielä koulussa – hänet ohjasi musiikin pariin oman koulun musiikinopettaja. 18-vuotiaana Philippe osallstui barokkimusiikin konserttiin Pariisissa. Konsertissa lauloi kontratenori Fabrice du Falco. Solistin ääni vaikutti suuresti häneen, ja hän halusi saada laulutunteja. Lauluopettaja oli Nicole Fallien, jonka kanssa Philippe edelleenkin työskentelee.


title: Philippe Jaroussky

text: Jaroussky aloitti esiintymisensä melko varhain. Vuonna 1999 erään harjoitteluvaiheen aikana Royamontin luostarissa kontratenori Gérard Lesne valitsi hänet esittämään Ismaelen roolia. Esitys oli Alessandro Scarlattin oratorio "Sedecia, Re di Gerusalemme". Esitys myös äänitettiin ja levytettiin. Tuolloin Jaroussky oli vain 21-vuotias ja hänellä oli takanaan vain kolmen vuoden lauluopinnot.


title: Philippe Jaroussky

text: Marraskuussa 1999 tuottaja Philippe Maillars järjesti hänen ensikonserttinsa Pariisissa Teatteri Grévinissä. Tuolloin hän lauloi aarioita Georg Friedrich Händelin opperoista Serse ja Ariodante. Vasta vuonna 2001 hän sai päätökseen lauluopintonsa Pariisin vanhan musiikin konservatoriossa ja lisäksi arvostelulautakunnan kiitosmaininnan.


title: Philippe Jaroussky

text: Hänen uraansa mahtuu useita levytyksiä sekä erilaisia tunnustuksia musiikillisista ansioista. Vuonna 2009 hän sai "Des Arts et des Lettres" -ritarikunnan ritarin nimen ja arvon.


title: Perttu Hautala

text: Perttu Hautala (s. 1. maaliskuuta 1984 Lappajärvi) on suomalainen uransa lopettanut pesäpalloilija. Hautalan ulkopelipaikka on lukkari, ja sisäpelissä hänen roolinsa on vaihtaja. Hautala voitti Vimpelin Vedon paidassa SM-kultaa vuonna 2010, jonka jälkeen hän siirtyi kahden kauden ajaksi Jyväskylän Kirin riveihin. Hautalan kasvattajaseura on Lappajärven Veikot.


title: Perttu Hautala

text: Hautala on keväästä 2012 saakka toiminut Pesäpalloliiton Keski-Suomen junioripäälikkönä.


title: Mikko Paananen (keihäänheittäjä)

text: Mikko Paananen (s. 11. marraskuuta 1930) on suomalainen keihäänheittäjä. Hän heitti ennätyksensä 79,22 metriä Oulussa 11. syyskuuta 1960. Seuratasolla hän edusti Karijoen Tapparaa ja saavutti SM-pronssia vuonna 1959. Hänen heittotyylinsä oli tavallisesta poikkeava "sukellustyyli". Hän toimi 1960-luvulla muun muassa Pauli Nevalan henkilökohtaisena valmentajana.


title: Mikko Paananen (keihäänheittäjä)

text: Paananen toimi Suomen Urheiluliiton keihäänheittäjien päävalmentajana ja sai vuonna 1999 liikuntaneuvoksen arvonimen.


title: Cheerleader Massacre

text: Cheerleader Massacre on Jim Wynorskin ohjaama ja Lenny Julianon käsikirjoittama slasher-elokuva vuodelta 2003. Se on jatkoa "Slumber Party Massacre" -elokuvasarjalle ja sarjan ensimmäinen alkuperäisestä nimestä poikkeava osa. Edeltäjiensä tapaan elokuva perustuu alastomuudelle, seksille ja gorelle.


title: Polkusara

text: Polkusara ("Carex brunnescens") on sarakasvien heimoon kuuluva monivuotinen tuulipölytteinen siemenkasvi. Se kuuluu alasukuun "Vignea". Polkusara muistuttaa ulkonäöltään harmaasaraa ("Carex canescens").


title: Polkusara

text: Polkusara on mätästävä ja se kasvaa 15–50 cm korkeaksi. Sen puhtaavihreät lehdet ovat alle 2 mm leveitä. Se on yhtäläistähkäinen ja kaksiluottinen. Sen ruskeissa pullakoissa on suuota, joka on hammasreunainen, ja siinä on selvä pitkittäishalkeama.


title: Polkusara

text: Polkusarasta on kaksi Suomessa esiintyvää muunnosta: kangaspolkusara ("Carex brunnescens" var. "brunnescens") ja korpipolkusara ("Carex brunnescens" var. "laetior")


title: Taškentin taistelu

text: Taškentin taistelu käytiin Venäjän keisarikunnan ja Kokandin kaanikunnan välillä vuonna 1865 Taškentin kaupungin omistuksesta. Venäläisten paljon puolustajia pienemmät joukot voittivat kokandilaiset ja valtasivat kaupungin.


title: Taškentin taistelu

text: Taškent oli 1800-luvulla lähialueensa suurimpia ja rikkaimpia kaupunkeja. Siellä asui arviolta 100 000 asukasta. Tuolloin kaupunki kuului Kokandin kaanikuntaan, mutta kaupungissa vaikutusvaltaiset kauppiassuvut eivät olleet tyytyväisiä Kokandin kaanin hallintoon etenkin korkean verotuksen takia. Lisäksi kaupungin papisto tuki Buharan emiiriä, joka hallitsi Keski-Aasian pyhimpänä pidettyä kaupunkia. Kokand ja Buhara ajautuivatkin sotaan keskenään vuonna 1865. Kaupungilla oli kuitenkin vielä yksi havittelija, eli venäläiset. Kokandin rajalla olleiden venäläisten komentaja kenraalimajuri Mihail Tšernjajev päätti ottaa kaupungin haltuunsa ennen kuin Buharan emiirillä olisi mahdollisuus siihen. Ongelmana oli se, etteivät muut venäläiset olleet valmiita toimimaan heidän pelätessään brittien mahdollista reaktiota. Tšernjajevillä oli lisäksi komennossaan vain 1 300 sotilasta, kun kaupungissa oli puolustajia arviolta 30 000. Tšernjajeville sähkötettiin käsky olla ottamatta kaupunkia haltuunsa, mutta hän päätti toimia määräyksen vastaisesti.


title: Taškentin taistelu

text: Venäläiset lähtivät hyökkäyksellensä toukokuun alussa 1865. Matkalla he ottivat haltuunsa pienen Niazbekin linnoituksen Taškentista etelään sinne johtavan joen varrelta. Sitten Tšernjajevin insinöörit estivät joen virtauksen kaupunkiin. Hän sai lisäksi paikalle jonkin verran vahvistuksia, jotka nostivat hänen joukkojensa määrän 1 900 mieheen ja 12 tykkiin. Taškentia kohti venäläiset lähtivät 8. toukokuuta voitettuaan ensin heitä torjumaan lähetetyn kokandilaisjoukon. Tšernjajev uskoi ensin että heidän olisi mahdollista suostutella puolustajat antautumaan, mutta paikan päällä venäläiset kuulivat, että pieni joukko buharalaisia upseereja oli päässyt sisään kaupunkiin johtaen puolustusta, minkä lisäksi venäläisten kannattajat olivat selvänä vähemmistönä.


title: Taškentin taistelu

text: Tšernjajev päätti sittemmin rynnäköstä kaupunkiin. Sen piirittäminen olisi ollut pienillä joukoilla mahdotonta ja kääntyminen takaisin olisi merkinnyt sotaoikeutta. Hänen puolellaan oli kuitenkin kaupungin muurien pituus. Puolustajien oli pakko levittäytyä sille ohuelti ja jos hän onnistuisi yllätyshyökkäyksessä puolustajien oli mahdotonta keskittää heitä vastaan nopeasti joukkoja. Hyökkäys alkoi 15. kesäkuuta. Venäläiset olivat edellisenä yönä siirtyneet etuasemiinsa lähelle porttia, jolla muuri oli lyhyimmillään. Pieni joukko oli myös siirtynyt eräälle kaupungin toiselle portille usean kilometrin päähän. Heidän oli tarkoitus tehdä valehyökkäys ja sitoa mahdollisimman monta puolustajaa pääjoukon hyökätessä muualta. Noin kello puoli kolme aamulla pääjoukko oli siirtynyt viemään tikkaita portille. Siellä he tapasivat kokandilaisen vartijan muurin ulkopuolelta. Hänet pidätettiin ja venäläiset kuulivat naamioidusta sisäänkäynnistä muurin ulkopuolelta. Vähän tämän tapahtuman jälkeen he kuulivat lisäksi tulitusta sivujoukon aloitettua hämäyksensä.


title: Taškentin taistelu

text: Osa pääjoukosta käytti tikkaita ja osa vastalöydettyä sisäänkäyntiä. Muutamassa minuutissa he voittivat hämmästyneet puolustajat ja avasivat portin sisältä päin. Samalla noin 250:n miehen vahvuinen joukko lähti muuria pitkin kohti sivujoukkoa tavoitteenaan päästää nämäkin sisään. Vastarinta oli aluksi kovaa, mutta venäläisten suurempi tulivoima ja taktiikka alkoi purra. Noin tunnin kuluttua taistelun alkamisesta myös sivujoukko oli sisällä kaupungissa ja venäläiset olivat vallanneet kaupungin linnoituksen. Keskipäivään mennessä he olivat vallanneet puolet kaupungista. Kokandilaisten 5 000 ratsumiestä olivat yrittäneet tehdä hyökkäyksen muurien ulkopuolella, mutta venäläisten kasakat olivat ajaneet heidät tiehensä. Taisteluissa tuli lyhyt tauko kun kaupungin venäläismieliset yrittivät neuvotella tulitauosta, siinä kuitenkin epäonnistuen. Taistelut jatkuivat jälleen yöhön saakka. Tšernjajevin sotilaat alkoivat väsyä ja hän teki päätöksen tykistön käyttämisestä, josta hän oli pidättäytynyt aiemmin. Tykkejä käytettiin puolustajien hyökkäyksien estämiseksi luomalla palavien rakennusten muurin venäläisten ympärille.


title: Taškentin taistelu

text: Taistelut kiihtyivät taas seuraavana aamuna. Iltaan mennessä puolustajat alkoivat tajuta tilanteensa toivottomuuden ja buharalaiset upseerit olivat paenneet. Taškentin päälliköt päättivät antautua, jotta kaupunki ei muuttuisi raunioiksi. He järjestivät tapaamisen Tšernjajevin kanssa, jossa sovittiin antautumisen ehdoista. Tšernjajev hyväksyi ehdot tsaari Aleksanteri II:n puolesta, vaikka hänellä ei ollut valtuuksia tähän. Venäläisten voitto oli maksanut heille vain suhteellisen vähän, 25 kuollutta ja 89 haavoittunutta mikä oli vain pieni osa puolustajien tappioista. Voittonsa jälkeen Tšernjajev alkoi luoda suhteita kaupunkilaisiin tapaamalla kaupungin muslimijohtajia ja vapauttamalla kaikki verojen maksusta vuodeksi. Hän nimitti itsensä Taškentin sotilaskuvernööriksi, lähetti raportin valtauksesta ja odotti sitten Pietarin reaktiota tapahtumiin.


title: Taškentin taistelu

text: Tsaari ottikin uutisen hyvin vastaan. Tšernjajev palkittiin Pyhän Annan ritarikunnan jäsenyydellä. Britit esittivät uutiset kuultuaan vastalauseensa. Reaktiona tähän venäläiset sanomalehdet uutisoivat tapauksesta väittäen kaupungin miehityksen olevan väliaikaista, jota ei Britanniassa kuitenkaan uskottu.


title: Giuseppe Melas

text: Giuseppe Melas (13. lokakuuta 1901 Guasila – 10. syyskuuta 1970) oli italialainen roomalaiskatolinen piispa. Hänet vihittiin papiksi 15. elokuuta 1926 ja nimitettiin Nuoron hiippakunnan johtoon 31. tammikuuta 1947. Piispaksi vihkiminen seurasi 13. huhtikuuta. Pääkonsekraattorina toimi Ernesto Maria Piovella, jota avustivat Lorenzo Basoli ja Francesco Cogoni. Melas osallistui Vatikaanin toiseen kirkolliskokoukseen ja kuoli 68-vuotiaana virassa.


title: Ernesto Maria Piovella

text: Ernesto Maria Piovella (29. lokakuuta 1867 Milano – 18. helmikuuta 1949) oli italialainen roomalaiskatolinen arkkipiispa. Hänet vihittiin papiksi 11. kesäkuuta 1892 ja nimitettiin Algheron hiippakunnan johtoon 15. huhtikuuta 1907. Piispaksi vihkiminen seurasi 12. toukokuuta.


title: Ernesto Maria Piovella

text: Piovella sai 19. huhtikuuta 1914 nimityksen Oristanon ja 8. maaliskuuta 1920 Cagliarin arkkipiispaksi, jonka virkaan hänet asetettiin 29. elokuuta. Hän kuoli 81-vuotiaana virassa.


title: Jumièges

text: Jumièges on kunta Seine-Maritimen departementissa Normandian hallintoalueella Ranskassa. Kunta sijaitsee Seinen rannalla.


title: Jumièges

text: Kylän maisemaa hallitsee Jumiègesin luostarin ("Abbaye de Jumièges") rauniot.


title: Lorenzo Basoli

text: Lorenzo Basoli (1. joulukuuta 1895 Ozieri – 4. heinäkuuta 1970) oli italialainen roomalaiskatolinen piispa. Hänet vihittiin papiksi 15. elokuuta 1918 ja nimitettiin Ogliastran hiippakunnan johtoon 28. lokakuuta 1936. Piispaksi vihkiminen seurasi 27. joulukuuta. Pääkonsekraattorina toimi Igino Serci.


title: Lorenzo Basoli

text: Basoli osallistui Vatikaanin toiseen kirkolliskokoukseen. Hän kuoli 74-vuotiaana virassa.


title: Näsilinnankatu

text: Näsilinnankatu on Finlaysonin, Tammerkosken ja Nalkalan kaupunginosien läpi kulkeva pohjois–etelä-suuntainen katu Tampereella. Kadun nimi viittaa Näsinpuistossa sijaitsevaan Näsilinnaan.


title: Näsilinnankatu

text: Kun Tampereen kaupunki perustettiin vuonna 1779, nykyinen Näsilinnankatu oli asemakaava-alueen länsirajana. Sen länsipuolella sijaitsivat kaupunkilaisten kasvitarhat, ”plantaasit”. Asutus laajeni jo Ruotsin vallan aikana kadun länsipuolelle, ja vuonna 1830 vahvistettiin C. L. Engelin laatima laajempi asemakaava. Siten Näsilinnankatu menetti asemansa rajalinjana, vaikka kestikin vielä vuosia, ennen kuin Engelin asemakaavaa päästiin toteuttamaan käytännössä.


title: Näsilinnankatu

text: Alkuperäisessä asemakaavassa kaduilla ei vielä ollut nimiä, mutta pohjoisesta etelään johtavia katuja alettiin pian kutsua ”pitkiksi kaduiksi” ja idästä länteen johtavia ”poikkikaduiksi”. Näsilinnankadun nimitys Läntinen pitkäkatu lyheni muotoon Läntinenkatu, joka oli käytössä 1880-luvulta 1930-luvulle. Marraskuussa 1935 kaupunginvaltuustossa käsiteltiin yli 50 kadun uudelleennimeämistä, ja äänestyksessä Läntinenkatu päätettiin nimetä Näsilinnankaduksi. Muutos astui voimaan 1936.


title: Jumiègesin luostari

text: Jumiègesin luostari () sijaitsee Jumiègesin kunnassa Seine-Maritimen departementissa Ylä-Normandian hallintoalueella Ranskassa. Luostari on nykyään raunioitunut.


title: Jumiègesin luostari

text: Luostari on alun perin Saint Philibertin vuonna 654 perustama benediktiiniluostari. Viikingit polttivat luostarin ja paikalle rakennettiin Saint-Pierren kirkko ("L’église Saint-Pierre") 900-luvun puolivälissä. 1000-luvulla Saint-Pierren kirkon viereen rakennettiin Notre-Damen kirkko ("L’église abbatiale Notre-Dame"), joka vihittiin käytöön vuonna 1067 Vilhelm Valloittajan läsnä ollessa. Notre-Damen kirkko on alkuperäiseltä tyyliltään romaaninen, ja siihen on tehty 1200-luvulla goottilaisia lisäyksiä.


title: Jumiègesin luostari

text: Luostari laajeni satavuotiseen sotaan saakka ja sen jälkeen alkoi taantuma. Luostari tuhoutui 1600-luvulla valtaosin. Lopulta luostarissa oli vain seitsemän munkkia vuonna 1792 ja luostari ryöstettiin. Vuonna 1852 Lepel-Cointet’n suku aloitti luostarin entistämistyöt ja vuonna 1947 Jumiègesin luostari siirtyi valtion omistamaksi kansallismuistomerkiksi.


title: Francesco Cogoni

text: Francesco Cogoni (31. heinäkuuta 1894 Quartu Sant'Elena – 14. tammikuuta 1980) oli italialainen roomalaiskatolinen piispa. Hänet vihittiin papiksi 7. huhtikuuta 1917 ja nimitettiin Ozierin hiippakunnan johtoon 3. maaliskuuta 1939. Piispaksi vihkiminen seurasi 23. huhtikuuta.


title: Francesco Cogoni

text: Cogoni osallistui Vatikaanin toiseen kirkolliskokoukseen ja jäi eläkkeelle 25. huhtikuuta 1975.


title: Lazarillo de Tormes

text: Lazarillo de Tormes ("La vida de Lazarillo de Tormes y de sus fortunas y adversidades") on tuntemattoman tekijän espanjan kielellä kirjoittama veijariromaani, ja sitä pidetään yleisesti lajityyppinsä varhaisimpana edustajana. "Lazarillon" neljä varhaisinta painosta tunnetaan vuodelta 1554. Kolme niistä ilmestyi Espanjassa ja yksi Antwerpenissä, tuolloin Espanjalle kuuluneen Flanderin pääkaupungissa.


title: Lazarillo de Tormes

text: Teos on kirjemuotoon kirjoitettu omaelämäkerta. Köyhä kiertolaispoika Lázaro de Tormes kertoo siinä elämästään syntymästä nuoreen aikuisuuteen saakka salaperäiselle vastaanottajalle, jota puhutellaan yksinkertaisesti "Teidän Armoksenne". Isästään orvoksi jäänyt Lázaro on kiertänyt Espanjaa erilaisten isäntien palvelijoina - näihin kuuluvat muiden muassa sokea kerjäläisvanhus, köyhtynyt aatelismies ja kiero anekauppias - kunnes hän saapuu Toledoon, silloiseen Espanjan pääkaupunkiin, ryhtyy kaupungin airueksi ja menee naimisiin paikallisen varakkaan pappismiehen rakastajattaren kanssa. Tilanne aiheuttaa kovasti juoruilua ja paheksuntaa, ja saattaa olla syy siihen, miksi Lázaro on päättänyt kertoa elämäntarinansa omasta näkökulmastaan.


title: Lazarillo de Tormes

text: Päällisin puolin yksinkertainen tarina on humoristinen ja vahvasti satiirinen, ja katolinen kirkko kielsikin teoksen heti ensimmäisessä, vuonna 1559 ilmestyneessä "Index Librorum Prohibitorum"-luettelossa arvatenkin erityisesti "Lazarillon" pappeihin, munkkeihin ja kirkkoon kohdistuvan ankaran kritiikin vuoksi. Vuonna 1573 kuningas Filip II julkaisutti teoksesta rankalla kädellä sensuroidun version yrittääkseen hillitä sen suurta suosiota kansan parissa.


title: Lazarillo de Tormes

text: Lázaron minäkertojan ääni on värikäs ja persoonallinen, ja muistuttaa airuiden huomiota herättävää, humoristista kielenkäyttöä. Teos onkin varmasti saavuttanut klassikkoasemansa suurelta osin juuri Lázaron ilmaisutavan ansiosta.


title: Lazarillo de Tormes

text:
"Lazarillon" tekijä ei paljastanut nimeään, ja hänen henkilöllisyydestään on esitetty paljon arvailuja, mutta ketään ei ole toistaiseksi onnistuttu pitävästi todistamaan kirjailijaksi. Suosittuja ehdokkaita ovat olleet muiden muassa poliitikko ja sotilas Diego Hurtado de Mendoza, munkki Juan de Ortega, filosofi Juan Luis Vives sekä veljekset Juan ja Alfonso de Valdés.
Koska "Lazarillosta" tunnetaan vuodelta 1554 kaikkiaan neljä painosta, epäillään että teos olisi ilmestynyt jo muutamia vuosia aikaisemmin, mutta yhtään varhaisempaa painosta ei näytä säilyneen. Burgosissa, Antwerpenissä ja Medina del Campossa ilmestyneet painokset ovat sisällöltään yhteneviä, mutta Alcalá de Henaresissa tehtyyn painokseen on ehkä joku toinen kirjoittaja lisännyt jonkin verran tekstiä.
Teos osoittautui joka tapauksessa erittäin suosituksi, ja sen suosio on säilynyt vuosisatojen ajan. "Lazarillolle" julkaistiin kaksi erillistä jatko-osaa, ensimmäinen nimettömän tekijän kirjoittamana 1555 ja toinen, Pariisissa ja Lontoossa vaikuttaneen espanjan opettajan Juan de Lunan kirjoittama 1620. Vuosisatojen vieriessä teos sai runsaasti lisää erilaisia jatko-osia, ja siitä on tehty erilaisia versioita vielä nykyaikanakin.


title: Lazarillo de Tormes

text: "Lazarillo de Tormesin" suosio vaikutti veijari- eli pikareskiromaanina tunnetun kirjallisuudenlajin syntyyn. 1600-luvun aikana Espanjassa laji nautti suurta suosiota, ja seuraavina vuosisatoina muoti levisi ympäri Eurooppaa. Veijariromaanin vaikutus näkyy edelleenkin nykykirjallisuudessa, ja tämän vuoksi "Lazarillo de Tormesia" onkin usein kutsuttu "ensimmäiseksi moderniksi romaaniksi".


title: Lazarillo de Tormes

text: Valfrid Hedmanin suomennos "Lazarillon kirjavat vaiheet" ilmestyi Kariston kustantamana 1933. Käännöksessä kirjan tekijäksi on merkitty Diego Hurtado de Mendoza. Arto Rintalan uusi suomennos "Lazarillo de Tormes" ilmestyi Faros-kustannuksen julkaisemana 2012.


title: Heikki Kantola

text: Heikki Kantola (s. 24. elokuuta 1939) on suomalainen valmentaja. Hän on toiminut muun muassa Suomen Olympiakomitean valmennuspäällikkönä vuosina 1992–2002, Suomen Hiihtoliiton valmennuspäällikkönä sekä valmennuksen ja koulutuksen johtajana, Suomen Kanoottiliiton päävalmentajana sekä Suomen urheiluopiston valmentajainstituutin ja valmennuskeskuksen johtajana.


title: Heikki Kantola

text: Heikki Kantolalle myönnettiin liikuntaneuvoksen arvonimi kesäkuussa 2003.


title: Ahlbom

text: Ahlbom on seuraavien henkilöiden sukunimi:


title: Tyrskykalat

text: Tyrskykalat ("Notocheiridae", syn. "Isonidae") on hopeakylkikaloihin kuuluva heimo. Heimon lajeja tavataan Indopasifiselta merialueelta.


title: Tyrskykalat

text: Tyrskykalojen heimoon kuuluu 2 sukua ja 6 lajia. Lajit ovat "Iso flosmaris", havaijintyrskykala ("I. hawaiiensis"), juovatyrskykala ("I. natalensis"), Samoantyrskykala ("I. nesiotis"), hopeatyrskykala ("I. rhothophilus") ja "Notocheirus hubbsi". Molekyylifylogeneettisten tutkimusten perusteella tyrskyahventen heimo ei välttämättä ole monofyleettinen.


title: Tyrskykalat

text: Tyrskykalat ovat pienikokoisia kaloja ja saavuttavat korkeintaan noin 5 cm:n pituuden. Ruumiinrakenteeltaan ne ovat korkeahkoja ja litteähköjä. Rintaevät sijaitsevat poikkeuksellisen korkealla ja lähellä selkää. "Iso"-suvun lajeilla on kaksi selkäevää, kun "Nothocheirus"-suvun lajilla selkäeviä on yksi. Pyrstöevä on tyrskykaloilla haarautunut. Heimon lajien suomut ovat pienet ja väriltään hopeanhohtoiset.


title: Tyrskykalat

text: Tyrskykalalajit elävät lämpimissä vesissä Tyynellämerellä ja Intian valtamerellä. "Notocheirus hubbsi" -lajia tavataan Etelä-Amerikasta ja "Iso"-suvun lajeja Etelä-Afrikasta Japaniin, Australiaan ja Havaijille ulottuvalta alueelta.


title: Åströminpuisto

text: Åströminpuisto on puisto Myllytullin kaupunginosassa Oulussa. Puistoa rajaavat Mannenkatu pohjoisessa, Isokatu idässä, Myllytullin koulu etelässä ja Kallisenvirta lännessä.


title: Åströminpuisto

text: Ennen puiston rakentamista paikalla sijaitsi 1730–luvulla perustettu prunni- eli kaivohuone. Kaivohuoneen vettä käytettiin terveyslähteenä, jonka uskottiin parantavan monia sairauksia. Kaivohuoneen loistokausi ulottui 1700–luvun loppupuolelle, kunnes Oulun hautausmaan siirtäminen nykyiselle paikalleen sai ihmiset pelkäämään hautausmaan vesien sekoittuvan terveyslähteen vesiin. Kaivohuoneen rakennukset purettiin huonokuntoisina 1800–luvun puolivälissä. Hemming Åström laitatti Prunnihaan kuntoon valtiopäivämiehenä saamillaan palkkioilla 1880–luvulla ja lahjoitti työt kaupungille.


title: Åströminpuisto

text: Puiston poikki, Kirkkokadulta Kasarmintielle, kulkenut ajotie muutettiin Åströminpolku-nimiseksi kevyenliikenteenväyläksi 1992. Oulu-seura ja Oulun Dante-seura pystyttivät puistoon tutkimusmatkailija Giuseppe Acerbin muistomerkin vuonna 1996.


title: The Tripper

text: The Tripper on vuonna 2006 julkaistu kauhuelokuva (slasher), jonka on ohjannut David Arquette. Elokuva kertoo hippiryhmästä (muun muassa Jaime King, Lukas Haas ja Jason Mewes) jotka lähtevät Kalifornian punapuumetsään viettämään konserttiviikonloppua. Hupiretkestä muuttuu painajainen kun Ronald Reagan -maskia pitävä tappaja alkaa metsästää hippejä ja muitakin ihmisiä paikalla.


title: The Tripper

text: Elokuva ei saanut Suomessa edes DVD-julkaisua. Englanti, Saksa, Portugali, Ranska, Italia ja Australia saivat DVD-julkaisun ja Yhdysvalloissa tuli teatterilevitys. Elokuva ei menestynyt hirveästi maailmalla.


title: The Tripper

text: "The Tripper" alkaa siitä, kun Yhdysvaltojen senaatti pitää muistopuhetta Vietnamin sodasta ja Ronald Reaganista. Elokuva siirtyy vuoteen 1967, jossa nuori poika nimeltä Gus on katsomassa TV:tä. Hänen isänsä ottaa hänet mukaansa ajaakseen hipit pois puiden luolta, jotka puhelinyhtiö haluaa hävittävänsä. Dylan (Gusin isä) saapuu paikalle, ja alkaa häätää Red-nimisen hipin pois. Red panee hanttiin, ja poliisit saapuvat viemään Dylanin pois. Gus löytää moottorisahan ja viiltää Redin kurkun auki traagisin seurauksin.


title: The Tripper

text: Gus viedään myös pois mielisairaalaan. "The Tripper" siirtyy vuoteen 2006, jossa automatkalla olevat hipit (Jason Mewes, Stephan Heath, Jaime King, Lukas Haas, Marsha Thomason ja Paz de la Huerta) ovat matkalla konserttiin, mutta Ivan (Haas) päättää pitää pissatauon ennen etenemistä. Muff (David Arquette) heittää tätä lasipullolla, ja hänen tyttöystävänsä Samantha (Jaime King), sitoo haavansa umpeen ja porukka pysähtyy pienelle huoltoasemalle. Samanthan ex-poikaystävä soittaa, mutta hän panee luurin kiinni.


title: The Tripper

text: Jade (Paz de la Huerta) ja Linda (Marsha Thomason) puhuvat siitä kun Samantha ”trippasi” eli meni sekaisin huumeiden käytön aikana ensimmäisen kerran, kun hän oli eronnut poikaystävästään Jimmystä (Balthazar Getty), Jimmy suuttuu Lindalle ja Samanthalle Lindan muistelmassa, ja Sam flippaa pahemman kerran ja elokuva siirtyy nykyhetkeen.


title: The Tripper

text: Ivan ja muu porukka odottavat Samanthaa, häntä ei näy ja he menevät sisälle. Punaniskat Tyler, Muff ja Hank (Josh Hammond, David Arquette ja Brad Hunt) jotka heittivät Ivania päähän saapuvat kahvioon. Joey (Jason Mewes) haastaa riitaa ja kähäkässä Sam melkein raiskataan, kunnes Gus kiskaisee Muffin seinään ja lasimalja aiheuttaa halkeaman kyynärpäähän ja luu törröttää ulos. Porukka häipyy ja hippi porukka jatkaa matkaansa.


title: The Tripper

text: Frank Baker (Paul Reubens) esittelee ohjelmaansa pormestarille ja komisario Buzz Hallille (Thomas Jane). Buzz mainitsee, että viime vuonna Bakerin festareilla kuoli yksi tyttö, kun ei päässyt uloskäynnille. Takauma näyttää tytön juoksevan ja sitten verisen ruumiin. Hippiporukka saapuu pienelle metsäpolulle lähellä konserttia, ja he mietiskelevät kunnes vanha mies nimeltä Wilson (Ben Gardiner) kertoo heille, että metsiin ei kannata mennä koska huumeiden kasvattajat eivät pidä siitä, että heidän varastojaan pöllitä.


title: The Tripper

text: Punaniskat saapuvat ja heittävät ystäväporukkaa pulloilla. Porukka ottaa jalat alle ja menee varsinaiseen konserttialueelle. Wilsonin luolaan saapuu koira ja Ronald Reagan maskia pitävä tyyppi käyttää kirvestä katkaistakseen päänsä. Murhaaja ottaa Wilsonin pään ja häipyy. Veri tihkuaa seinillä. Porukka päättää erkaantua ja tutkia paikkoja. Pariskunta kävelee alasti puistossa, ja miespuolinen päättää hakea sieniä ja käydä uimassa. Hän kumminkin astuu köyteen ja hänet vedetään pois.


title: The Tripper

text: Ivan kokeilee huumeita porukoiden kanssa, kun Samantha on kiertelemässä. Ivan yrittää vaikuttaa normaalilta, kun Samantha saapuu. Ivan oksentaa kun huumeilla oli sen verran vaikutus hänen vatsaansa. Samantha haluaa jutella Lindalle mahdollisesta Jimmyn paluusta. Buzz Hallin pari Cooper (Richmond Arquette) soittaa ja kertoo, että hän on löytänyt joen kohdalta ruumiin. Alastomalta hipiltä oltiin vedetty selkäranka irti ja hän sulkee puolet metsästä. Pormestari on vihainen ja käskee Buzzia pitämään metsästä huolta ja avata valtatien uusille hipeille jotka saapuvat moottoritieltä. Buzz menee jututtamaan Dylan Riggsille, joka ei pidä hipeistä. Hän kertoo Buzzille, kuinka menetti lapsena hippien takia. Buzz pyytää, että hän näyttäisi Cooperille loput hänen ansoistaan, ettei hän saisi murha syytettä.


title: The Tripper

text: Linda ja Samantha juttelevat ja Linda vakuuttaa, että Jimmy ei ole palannut. Joey ja Linda lähtevät haahuilemaan metsiin ja rakastelevat. Kunnes punaniskat yllättävät heidät paintball-aseilla. Porukka yllättää heidät ja päättävät jatkaa vielä leikkimistä. Ronald Reagan -maskia käyttävä murhaaja iskee, ja kirvestää Joeyn käden irti, hän huutaa ja tappaa Joeyn ja Hankin (Brad Hunt), murhaaja taittaa Muffin (David Arquette) niskan ja lähtee Tylerin (Josh Hammond) ja Lindan perään. Tyler astuu karhunrautaan ja ei kykene liikkumaan. Murhaaja tuikkaa häntä puukolla ja heittää osan hänen suolistaan maahan ja Linda piileksii kunnes tappaja aikoo saada hänet. Hän heittää puukon Lindan selkään ja puukottaa Lindan hengiltä.


title: The Tripper

text: Konserttijono on pitkä. Ivan ja muut paitsi Jade ja Jack(Stephen Heath) ovat jonottamassa konserttiin. Samantha huomaa kun verta tippuu hänen hiuksiinsa. Wilsonin ruumis on ripustettu ylös ja hänen katkottu pää löytyy luolan kupeesta. Buzz julkistaa hätätilan, ja että paikka pannaan kiinni. Kaikesta tästä huolimatta Buzz ei onnistu sulkemaan paikkaa ja hipit kerääntyvät metsään viettämään juhlaa.


title: The Tripper

text:
Pormestari kertoo että Frankin täytyy pitää juhla pystyssä vaikka tulisi vastaan mitä tahansa. Tuntematon henkilö nappaa pormestarin.
Buzz ja Cooper menevät tekemään visiitin Dylan Riggsille. Koira hyökkää heidän kimppuun ja he etenevät kellariin löytääkseen Dylanin. Dylan tippuu ansaan ja kuolee. Buzz löytää ”salamajan” josta hänelle käy selville että Ronald Reagan tappaja on Dylanin poika Gus.
Samantha haluaa pois, ja palaa parkkipaikalle ja löytää Jimmyn auton. Hän raivosta jynskyttää sitä ja varashälytin pärähtää päälle. Samantha lähtee metsään muiden perässä. Ronald Reagan -tappaja saapuu metsään ja teurastus alkaa. Frank Baker ja hänen ryhmänsä aikovat kerätä rahaa sammuneilta ihmisiltä. Gus saapuu kirveen kanssa ja Frank piiloutuu vessapönttöön. Samanthan palattua hän löytää Jackin ja Jaden silvotut ruumiit. Ivan on Jimmyn tähtäimessä ja hän uhkailee häntä ja Samanthaa.


title: The Tripper

text: Gus tappaa Ivanin ja Jimmyn kirveellä ja lähtee Samanthan perään. Pormestari on kuollut, kun Buzz Hall sai selville tappajan identiteetin. Samantha ja Gus tappelevat, kunnes Buzz puuttuu peliin ja kumauttaa tappajan kumoon. Samantha lähetetään toipumaan. Frank Baker yrittää paeta rahojen kanssa, kunnes hän törmää Gusiin ja hän moottorisahaa hänet kahtia. Leffa päättyy musiikkiin ja rahanlentoon.


title: Marco Verratti

text: Marco Verratti (s. 5. marraskuuta 1992 Pescara) on italialainen jalkapalloilija, pelipaikaltaan keskikenttäpelaaja. Hän edustaa Ranskan pääsarjassa Ligue 1:ssä pelaavaa Paris Saint-Germainia. Oikeajalkainen Verratti on 165 senttimetriä pitkä ja painaa 60 kilogrammaa.


title: Marco Verratti

text: Verratti pelasi juniorina ensin ASD Manoppello Arabonassa ja myöhemmin Pescarassa. Hän nousi Pescaran kolmannella sarjatasolla Lega Pro Prima Divisionessa pelanneeseen edustusjoukkueeseen kaudella 2008–2009, jonka aikana pelasi seitsemän sarjaottelua. Seuraavalla kaudella Verratti pelasi kahdeksan sarjaottelua ja teki yhden maalin, kun Pescara nousi Serie B:hen sijoittumalla sarjassaan toiseksi. Kaudella 2010–2011 hän kohosi joukkueen runkopelaajien joukkoon pelaten 28 sarjaottelua ja tehden yhden maalin. Kaudella 2011–2012 Verratti oli saavuttamassa Pescarassa jo toista sarjanousua, kun joukkue voitti Serie B:n. Hän pelasi kauden aikana 31 sarjaottelua.


title: Marco Verratti

text: Verratti ei ehtinyt pelata Italian pääsarjassa Serie A:ssa, vaan siirtyi kesällä 2012 Ranskan pääsarjassa Ligue 1:ssä pelaavaan Paris Saint-Germainiin 12 miljoonan euron siirtosummalla. Hän voitti seurassa Ranskan-mestaruuden heti kaudella 2012–2013 pelaten sen aikana 27 sarjaottelua. PSG voitti mestaruuden myös kaudella 2013–2014, jonka aikana Verratti pelasi 29 ottelua. Seura saavutti samalla kaudella myös Ranskan liigacupin ja Trophée des Championsin voitot. Verratti oli voittamassa Trophée des Championsia myös kauden 2014–2015 aluksi. Hänen peliaikansa kasvoi kauden aikana entisestään – hän pelasi 32 sarjaottelua. Verratti voitti kaudella 2014–2015 kolmannen peräkkäisen Ranskan-mestaruutensa, toisen peräkkäisen Ranskan liigacupin voiton sekä ensimmäisen Ranskan cupin voittonsa PSG:n voittaessa kaikki kansalliset kilpailut.


title: Marco Verratti

text: Verratti pelasi ensimmäisen maaottelunsa 1. joulukuuta 2010, kun Italian alle 19-vuotiaiden joukkue voitti kotonaan Romanian 3–1. A-maajoukkueessa hän teki ensiesiintymisensä 15. elokuuta 2012 Italian hävitessä Englannille kotonaan 1–2. Ensimmäisen maaottelumaalinsa kaikki maajoukkueet huomoiden Verratti teki A-maajoukkueelle 6. helmikuuta 2013, kun Italia pelasi 1–1-vierastasapelin Alankomaita vastaan. Verratti pelasi viisi ottelua alle 21-vuotiaiden EM-kilpailuissa 2013, joissa Italia tuli toiseksi. Hänen ensimmäiset aikuisten arvokisansa olivat MM-kilpailut 2014, joissa hän pelasi kaksi ottelua, vaikkei vielä kilpailujen karsintavaiheessa päässyt kentälle kertaakaan.


title: Marco Verratti

text: Verrattin vahvuuksia ovat syöttötaito, kuten kyky antaa läpisyöttöjä, harhautukset sekä syöttöjen ja laukausten peittäminen. Hänen heikkouksiaan ovat keskittymiskyvyn puute, kurittomuus ja kaksinkamppailut ilmassa. Verratti tunnetaan pelaajana, joka taklaa paljon ja joka sekä aiheuttaa rikkeitä että tulee rikotuksi usein. Hän sai ensimmäisellä Ligue 1 -kaudellaan 11 varoitusta sekä yhden ulosajon ja toisella kaudellaan kymmenen varoitusta.


title: Marco Verratti

text: Pescara:


title: Marco Verratti

text: Paris Saint-Germain:


title: Marco Verratti

text: Italian maajoukkue:


title: Francisco José Castro y Ramírez

text: Francisco José Castro y Ramírez (4. lokakuuta 1901 San Salvador – 29. toukokuuta 1974) oli elsalvadorilainen roomalaiskatolinen piispa. Hänet vihittiin papiksi San Salvadorin arkkihiippakuntaan 19. joulukuuta 1925 ja nimitettiin Santiago de Marían hiippakunnan johtoon 15. marraskuuta 1956. Piispaksi vihkiminen seurasi 27. tammikuuta 1957. Pääkonsekraattorina toimi Luis Chávez y González, jota avustivat Miguel Angel Machado y Escobar ja Pedro Arnoldo Aparicio y Quintanilla.


title: Francisco José Castro y Ramírez

text: Castro y Ramírez osallistui Vatikaanin toiseen kirkolliskokoukseen ja kuoli 72-vuotiaana virassa.


title: Neljä vapautta

text: Neljä vapautta () olivat neljä Yhdysvaltain presidentti Franklin D. Rooseveltin vuonna 1941 esittelemää vapautta, jotka hänen mukaansa kuuluivat kaikille maailman ihmisille. Roosevelt esitteli vapaudet 6. tammikuuta 1941 Kansakunnan tila -puheessaan Yhdysvaltain kongressille. Vapaudet ovat:


title: Neljä vapautta

text: Rooseveltin esittelemät neljä vapautta toimivat osaltaan innoittajina Rooseveltin vaimon Eleanor Rooseveltin ajamalle Ihmisoikeuksien yleismaailmallinen julistukselle.


title: Neljä vapautta

text: Roosevelt puhui Neljästä vapaudesta ensimmäisen kerran Kansakunnan tila -puheessaan seuraavasti:


title: Adam Scott

text: Adam Derek Scott (s. 16. heinäkuuta 1980 Adelaide, Australia) on australialainen ammattilaisgolfaaja, joka on pelannut ammattilaisena vuodesta 2000 lähtien. Hän on urallaan voittanut 18 ammattilaisturnausta, ja ollut maailmanlistalla parhaimmillaan kolmantena.


title: Adam Scott

text: Scottin mailapoikana toimii Tiger Woodsin kanssa aiemmin toiminut Steve Williams.


title: Adam Scott

text:
DNP = ei pelannut
CUT = ei selviytynyt kahdelle viimeiselle kierrokselle
"T" = jaettu sijoitus
Top 10 -sijoitukset keltaisella taustalla


title: Biała Podlaska

text: Biała Podlaska on kaupunki Lublinin voivodikunnassa, Itä-Puolassa. Kaupungissa asuu 57 620 ihmistä ja se on Biala Podlaskan maakunnan pääkaupunki. Kaupunki sijaitsee valtatie E30:n (Madrid-Pariisi-Berliini-Varsova-Moskova) ja rautatie E-20:n (Pariisi-Moskova) varressa.


title: Biała Podlaska

text: Ensimmäiset maininnat kaupungista löytyvät vuodelta 1481. 1500-luvun alussa Jerzy Illinicz perusti yksityisen kaupungin nimeltään Biała (Biały = valkoinen) markkinapaikalle. Keskiajan perinteiden mukaisesti markkinapaikalle rakennettiin pian kirkko.


title: Biała Podlaska

text:
Vuonna 1569 pienen kaupungin valtaan astui Radziwiłłin suku. Suvun johdolla kaupunki kasvoi ja kehittyi 250 -vuotta. Kaupunkia kutsuttiin noihin aikoihin myös nimillä: ""Herttuan Biała tai Radziwiłł:n Biała"". Vuonna 1622 Aleksander Ludwik Radziwiłł rakennutti kaupungin suojaksi linnoituksen ja linnan. Vuonna 1628 Krzysztof Ciborowicz Wilski perusti Bialskan akatemian, joka vuosia myöhemmin kuului osaksi Jagiollonian yliopistoa (tuolloin nimenä oli Krakówan akatemia). Samoihin aikoihin kaupunkiin rakennettiin useita kirkkoja sekä sairaala. Nousukausi pysähtyi pohjan sotaan, Ruotsin hyökätessä alueelle vuonna 1655. Hyökkäyksissä kaupunki tuhoutui pahoin. Vuonna 1670 Michał Kazimierz Radziwiłł antoi Biała:lle kaupungin oikeudet sekä vaakunan, missä arkkienkeli Mikael seisoo lohikäärmeen päällä.
1700-luvulla kaupunki ja sen linnoitus tuhottiin useita kertoja ja jokaisen kerran se rakennettiin uudelleen. Viimein linna jäi raunioksi ja hävitettiin vuonna 1883.


title: Biała Podlaska

text: Ensimmäisen maailmansodan jälkeen kaupunkiin syntyi paljon teollisuutta. Toinen maailmansota lopetti kaupungin kasvun ajan, natsi-Saksan miehittäessä kaupungin 13. syyskuuta 1939. Saksalaiset vetäytyivät kaupungista 26. syyskuuta Molotov–Ribbentrop-sopimuksen mukaisesti ja Neuvostoliiton joukot marssivat kaupunkiin. 28. syyskuuta tehdyn lisäsopimuksen myötä kaupunki siirtyi takaisin saksalaisille 10. lokakuuta, lyhyessä ajassa Neuvostoliiton joukot olivat tyhjentäneet kaikki mahdolliset koneet ja laitteet, joten saksalaiset saivat takaisin vain tyhjät rakennukset.


title: Biała Podlaska

text: Sodan jälkeen kaupungin infrastruktuuri on kehittynyt, mutta varsinkin vanhakaupunki on säilyttänyt vanhan puolalaisen rakennustyylin. Vuosina 1975–1999 Biała Podlaska oli voivodikunnan pääkaupunkina.


title: Biała Podlaska

text: Kaupungissa pelaa jalkapallojoukkue AZS PWSZ Biała Podlaska Puolan pääsarjassa Ekstraklasa. Kaudella 2010 sen sijoitus oli neljäs.


title: Luis Chávez y González

text: Luis Chávez y González (24. huhtikuuta 1901 – 27. maaliskuuta 1987) oli elsalvadorilainen roomalaiskatolinen arkkipiispa. Hänet vihittiin papiksi San Salvadorin arkkihiippakuntaan 16. marraskuuta 1924 ja nimitettiin sen johtoon 1. syyskuuta 1938. Piispaksi vihkiminen seurasi 12. joulukuuta. Pääkonsekraattorina toimi Juan Antonio Dueñas y Argumedo.


title: Luis Chávez y González

text: Chávez y González osallistui Vatikaanin toiseen kirkolliskokoukseen ja toimi arkkihiippakuntansa johdossa, kunnes erosi tehtävistään 3. helmikuuta 1977.


title: Irja Lautia

text: Irja Lautia, oik. Irja Irja Elisabeth Elstelä, o.s. Lautiainen; 4. maaliskuuta 1904 – 1. lokakuuta 1976) oli suomalainen näyttelijä. Puhe- ja laulunäyttämön ohella Lautia näytteli parissakymmenessä suomalaisessa elokuvassa.


title: Irja Lautia

text: Irja Lautia työskenteli näyttelijänä muun muassa revyyteatteri Punaisessa Myllyssä. Hänet tunnettiin eritoten operettien diivana. Näyttelijänura jäi taka-alalle, kun hän keskittyi kotiäidin työhönsä.


title: Irja Lautia

text: Elokuvanäyttelijänä Lautia oli aktiivisimmillaan vuosina 1937–1944. Hänen sivurooleihin ja avustajatasoisiin rooleihin painottuneen elokuvauransa tähtihetkiä oli keskeinen Martan osa Valentin Vaalan Hella Wuolijoki -filmatisoinnissa "Niskavuoren naiset". Hän näytteli myös useissa Vaalan ohjaamissa komediaelokuvissa, kuten "Dynamiittitytössä", jossa hän oli sisäkkö. Niin ikään Toivo Särkkä käytti Lautiaa useaan otteeseen. Särkän ja Yrjö Nortan epookkidraamassa "Runon kuningas ja muuttolintu" Lautialla oli Tilda Runebergin rooli. Hänen viimeinen elokuvaroolinsa oli isoäidin rooli vuonna 1964 valmistuneessa teoksessa "Onnelliset leikit", jossa oli mukana lukuisia Elstelän suvun jäseniä.


title: Irja Lautia

text: Lautia avioitui näyttelijä-ohjaaja Ossi Elstelän kanssa vuonna 1926. Pariskunnalle syntyi lapset Kaarlo Esko Oskar (1931–2007), Riitta Marja-Leena (1940) ja kuopuksena Anna Kristiina (1943). Perhe eli Helsingin Käpylässä. Ossi Elstelä oli Punaisen Myllyn perustaja ja johtaja.


title: Mikko Rantalahti

text: Mikko Rantalahti (s. 7. elokuuta 1980 Evijärvi) on suomalainen pesäpalloilija, joka edustaa tällä hetkellä Superpesiksessä pelaavaa Vimpelin Vetoa. Aiemmin hän pelasi Jyväskylän Kirissä. Monipuolisena taitolyöjänä tunnetun Rantalahden rooli on vaihtaja- ja kotiuttajajokeri.


title: Mikko Rantalahti

text: Vasemmalta lyövä Rantalahti on pääsarjatasolla edustanut myös aiemmin kasvattajaseuraansa Vimpelin Vetoa.


title: César Antonio Cáneva

text: César Antonio Cáneva (27. maaliskuuta 1874 Carlazzo – 25. toukokuuta 1953) oli italialaissyntyinen Argentiinassa toiminut roomalaiskatolinen piispa. Hänet vihittiin papiksi 21. joulukuuta 1901 ja nimitettiin Azulin hiippakunnan johtoon 13. syyskuuta 1934. Piispaksi vihkiminen seurasi 25. helmikuuta 1935. Pääkonsekraattorina toimi Santiago Luis Copello, jota avustivat Fortunado Devoto ja Augstín Barrere. Cáneva kuoli 79-vuotiaana virassa.


title: Miguel Angel Morán Aquino

text: Miguel Angel Morán Aquino (s. 25. toukokuuta 1955 Esquipulas) on elsalvadorilainen roomalaiskatolinen piispa. Hänet vihittiin papiksi Santa Anan hiippakuntaan 5. joulukuuta 1981 ja nimitettiin San Miguelin hiippakunnan johtoon 19. heinäkuuta 2000. Piispaksi vihkiminen seurasi 2. syyskuuta. Pääkonsekraattorina toimi Giacinto Berloco, jota avustivat Fernando Sáenz Lacalle ja José Adolfo Mojica Morales.


title: USS Texas (SSN-775)

text: USS Texas (runkonumero SSN-775) on Yhdysvaltain laivaston palveluksessa oleva Virginia-luokan ydinsukellusvene.


title: USS Texas (SSN-775)

text:
Alus tilattiin Northrop Grumman Newport Shipyardilta Newport Newsistä Virginiasta, missä rakentaminen aloitettiin 12. heinäkuuta 2002. Alus laskettiin vesille 31. heinäkuuta 2004 kumminaan Yhdysvaltain presidentin puoliso Laura Bush ja liitettiin laivastoon 9. syyskuuta 2006 Galvestonissa Texasissa ensimmäisenä päällikkönään John J. Litherland.
Palvelukseen otettaessa alus määrättiin New Londonin sukellusvenetukikohtaan Grotoniin Connecticutiin. Robert A. Roncska vapautti James L. Grayn aluksen päällikkyydestä 31. heinäkuuta 2009. Alus saapui 23. marraskuuta uuteen kotitukikohtaansa Pearl Harboriin Havaijilla oltuaan merellä kaksi kuukautta, jona aikan se käväisi Pohjoisnavalla ja läpäisi Panaman kanavan. Alus lähti 19. toukokuuta 2010 itäiselle Tyynellemerelle ensimmäiselle partiomatkalleen, jolta se palasi 23. elokuuta Pearl Harboriin.


title: USS Texas (SSN-775)

text: Alus lähti 23. kesäkuuta 2011 partiomatkalle läntiselle Tyynellemerelle. Se saapui 9. heinäkuuta Busaniin Etelä-Koreaan ja alus saapui 10. marraskuuta Subicinlahdella Filippiineillä, jossa se täydensi varastojaan "USS Emory S. Landiltä". Alus vieraili 22. marraskuta Yokosukassa kiitospäivänjuhlassa. Alus palasi 23. joulukuuta Pearl Harboriin oltuaan merellä kuusi kuukautta.


title: USS Texas (SSN-775)

text: Andrew C. Hertel vastaanotti aluksen päällikkyyden 1. helmikuuta 2012. Alus saapui 27. huhtikuuta Beckoning Pointiin magneettisuuden poistoon ja se siirrettiin 31. toukokuuta Pearl Harborissa telakalle huollettavaksi.


title: USS Hawaii (SSN-776)

text: USS Hawaii (SSN-776) on Yhdysvaltain laivaston palveluksessa oleva Virginia-luokan ydinsukellusvene.


title: USS Hawaii (SSN-776)

text: Alus tilattiin General Dynamics Electric Boat Divisionilta Grotonista Connecticutista. Sen rakentaminen aloitettiin 27. elokuuta 2004 ja vene laskettiin vesille 17. kesäkuuta 2006. Alus liitettiin laivastoon 5. toukokuuta 2007 ensimmäisenä päällikkönään David A. Solms.


title: USS Hawaii (SSN-776)

text: Alus on palveluksessa Pearl Harborin laivastotukikohdassa Havaijilla.


title: Harry Styles

text: Harry Edward Styles (s. 1. helmikuuta 1994, Holmes Chapel, Cheshire, Englanti, Iso-Britannia) on englantilainen laulaja sekä näyttelijä. Hänet tunnetaan poikabändi One Directionista.


title: Harry Styles

text: Ennen X-Factoriin osallistumista 16-vuotias Harry työskenteli osa-aikatyönä koulun ohella W.Mandevillen leipomossa, Holmes Chapelissa. Hänellä oli myös kolmen kaverinsa kanssa kouluaikoina yhtye nimeltä White Eskimo.


title: Harry Styles

text: Harry osallistui X-Factorin 7. tuotantokaudelle alun perin sooloartistina, mutta putosi Boot Camp -vaiheessa. Tuomaristo muodosti kuitenkin pudonneista pojista poikabändin nimeltä One Direction. Yhtye sijoittui kilpailussa kolmanneksi ja sai pian levytyssopimuksen.


title: Harry Styles

text: Harry Styles näytteli vuonna 2017 ensi-iltansa saaneessa elokuvassa Dunkirk. Elokuvan on ohjannut Christopher Nolan.


title: Harry Styles

text: Hän on myös tehnyt pienen roolin iCarly-nimisessä Nickelodeonin tuottamassa sarjassa.


title: Harry Styles

text: Harryn vanhemmat ovat Anne Cox ja Des Styles. Hänellä on myös isosisko, Gemma Styles. Vanhemmat erosivat, kun Harry oli seitsemänvuotias. Harryn ollessa teini-ikäinen hänen äitinsä alkoi seurustella Robin Twistin kanssa, ja he menivät naimisiin vuonna 2013. Twist kuoli syöpään kesäkuussa 2017.


title: USS North Carolina (SSN-777)

text: USS North Carolina (SSN-777) on Yhdysvaltain laivaston palveluksessa oleva Virginia-luokan ydinsukellusvene.


title: USS North Carolina (SSN-777)

text: Alus tilattiin Northrop Grumman Shipbuildingilta Newport Newsistä Virginiasta. Sen rakentaminen aloitettiin 22. toukokuuta 2004 ja vene laskettiin vesille 21. huhtikuuta 2007kumminaan amiraali Frank Bowmanin leski Linda Bowman. Alus liitettiin laivastoon 3. toukokuuta 2008 ensimmäisenä päällikkönään Mark E. Davis.


title: USS North Carolina (SSN-777)

text: Alus lähti 6. helmikuuta 2013 Point Lomasta korjausten päätyttyä.


title: Yokosuka D4Y

text: Yokosuka D4Y "Suisei" (suom. "komeetta," liittoutuneiden raportointinimi "Judy") oli japanilainen toisessa maailmansodassa käytetty syöksypommittaja, joka korvasi Aichi D3A:n. Koneessa oli Aichi kōkūkin valmistama 1 400 hevosvoiman Aichi Atsuta 32 -V-moottori.


title: Yokosuka D4Y

text: Yokosuka D4Y:tä valmisti päätuotantovalmistajansa ohella ainakin Hiro Naval Arsenal, merivoimien tuotantolaitos. Sitä valmistettiin vuosina 1942–1945 kaikkiaan 2 038 koneyksilöä. Versiota oli neljä, joskin jotkut lähteet, kuten J. Matsuuran verkkosivusto "”CombinedFleet”", mainitsevat niitä olleen viisi.


title: Yokosuka D4Y

text: Yokosuka D4Y:lla oli pitkänomainen kabiini, eli miehistötila, mutta toisen version koneet olivat silti yksipaikkaisia. Joitain, luultavasti myöhempiä versioita käytettiin myös kaksipaikkaisina yöhävittäjinä. Näissä D4Y3-version koneissa oli Mitsubishi MK8P Kinsei 62 -tähtimoottori. Se oli Atsutaa luotettavampi ja voimakkaampi. Kinsein teho oli 1 560 hevosvoimaa.


title: Yokosuka D4Y

text: Pommikuormaa konetyyppi saattoi kantaa 560 kilogrammaa, eli 190 kiloa edeltäjäänsä D3A:ta enemmän (max. 370 kg). Kamikaze-itsetuhotehtävissä pommilasti oli kuitenkin 800 kilogrammaa. Ampuma-aseistus oli varhemmissa malleissa kaksi 7,7 millimetrin konekivääriä siivissä eteenpäin kiinteästi ampuvina ja takana liikuteltavana yksi 7,92 millimetrin konekivääri. Myöhemmissä malleissa oli 13 millimetrin konekivääri takana.


title: Yokosuka D4Y

text: Vaikka Yokosuka D4Y Suisei oli omassa luokassaan kaikkein nopeimpia, silti se jäi liittoutuneiden hävittäjäkonetyyppien varjoon, suhteellisen helposti pudotettavana. Puolustusaseistus oli esimerkiksi Curtiss SB2C Helldiveriin nähden huomattavasti kevyempi.


title: Yokosuka D4Y

text: Huippunopeus oli 2-versioisissa 550 km/h, myöhemmillä tyypeillä (3 ja 4) jopa 575 km/h. Lakikorkeus oli 10 700 metriä ja lentomatka 1 465 kilometriä.


title: Crusellinsilta

text: Crusellinsilta () on Helsingin Länsisataman kaupunginosassa oleva silta, joka ylittää noin 125 metriä leveän Ruoholahti-nimisen merenlahden ja yhdistää Ruoholahden ja Jätkäsaaren osa-alueet. Silta on 173,5 metriä pitkä vinoköysisilta, jota käyttää paitsi kevyt- ja ajoneuvoliikenne myös raitiolinja 8. Sillan vihki käyttöön 14. kesäkuuta 2011 Helsingin kaupunginjohtaja Jussi Pajunen. Crusellinsilta on nimetty suomalaisen säveltäjän ja klarinetistin Bernhard Henrik Crusellin mukaan.


title: Crusellinsilta

text: Crusellinsilta on epäsymmetrinen 2-aukkoinen vinoköysisilta. Sen kokonaispituus on 173,5 metriä, pääjänne on 92 metriä, Jätkäsaaren puoleinen jänne 51,5 metriä ja sillan leveys on 24,8 metriä. Sillalla on kevyen liikenteen väylät molemmin puolin, kaksi ajokaistaa ja lisäksi keskellä on raitiokiskot molempiin suuntiin. Pyloni on teräsrakenteinen ja kallistettu ja sen huippu on noin 49 metrin korkeudella vedenpinnasta. Sillan kannen kantava rakenne on jännitetty betonipalkki, sivusuunnassa kansi on liittorakenne. Sillassa on erikoisvalaistus. Ulkonäössä on pyritty ilmavuuteen ja keveyteen.


title: Crusellinsilta

text: Crusellinsillan suunnitteli WSP Finland pääsuunnittelijana Pekka Pulkkinen. Sen urakoi Skanska Infra, urakkasumma oli noin 17,7 miljoonaa euroa.


title: Crusellinsilta

text: Sillan rakentamiseksi järjestettiin kansainvälinen suunnittelukilpailu, joka ratkaistiin keväällä 2002 ja jonka voitti brittiläisen Ian P. T. Firthin suunnittelema silta. Suunnitelman toteuttamista ei pidetty realistisena lähinnä taloussyistä. Jatkosuunnitteluun valittiin kahden suomalaisen suunnittelutoimiston kolme ehdotusta. Näistä valittiin lopulta toteutettavaksi SuunnitteluKorteksen nimimerkillä "Merimiekat" kilpailuun osallistunut ehdotus. WSP Group osti SuunnitteluKorteksen vuonna 2004.


title: Hevosajo

text: Hevosajossa ohjataan yhden tai useamman hevosen vetämää hevosajoneuvoa.


title: Hevosajo

text: Ajaminen hyvin vanha keksintö, ja niin liikkumis- kuin kuljetustapanakin erilaisilla hevosajoneuvoilla on Suomessa ja muualla maailmassa pitkät perinteet. Autot ja muut moottoriajoneuvot syrjäyttivät 1900-luvun alkupuoliskolla hyvin pitkälti hevosajoneuvot, jolloin ajaminen jäi Suomessa raviurheilua lukuun ottamatta syrjään vuosikymmeniksi. Monissa muissa Euroopan maissa yhtä pahaa katkosta ei tullut, vaan muun muassa valjakkoajokilpailut ovat säilyttäneet oikeantyyppiset hevoset sekä ajamiseen ja ajovarusteiden valmistamiseen liittyvän taitotiedon paremmin.


title: Hevosajo

text: Hevosajo on säilyttänyt asemansa tärkeimpänä kulkukeinona syrjäseuduilla ja moottoriajoneuvoista kieltäytyvien yhteisöjen kuten amissien keskuudessa.


title: Hevosajo

text: Ajaminen on monessa mielessä ratsastusta vaativampaa. Hevosen valjastaminen on paljon satuloimista monimutkaisempaa, ja hevosen ohjaamisen ja hallitsemisen keinot ovat vaunuista käsin suhteellisen vähissä. Vaunujen eteen valjastetun hevosen vauhkoontuminen on aina paha vaaratilanne. Siinä missä pillastunut ratsu vie suhteellisen vähän tilaa, välttää törmäämästä mihinkään ja ennen pitkää rauhoittuu itsestään, ajohevonen kiihtyy perässä poukkoilevista vaunuista koko ajan enemmän. Vaunut voivat myös silmittömän juoksun aikana helposti törmätä esimerkiksi rakennuksiin, puihin ja ihmisiin. Ajohevonen onkin turvallisuuden vuoksi koulutettava hyvin, valjastus on aina tehtävä huolellisesti, ja ajajan on osattava ennakoida ja välttää tilanteet joissa hevonen saattaa säikähtää juoksemaan pakoon. Ajossa myös pidetään aina mukana puukkoa, jolla hevosen saa hätätilanteessa hihnat katkomalla irti vaunuista ja valjaistaan.


title: Hevosajo

text: Ajettaessa voidaan käyttää useita hevosia saman kuorman kuljettamiseen ja myös yksittäinen hevonen voi kuljettaa pyörillä, jalaksilla sekä raiteita tai kanavaa pitkin hinaten paljon raskaampia kuormia kuin kantaen.


title: Hevosajo

text: Hevosajossa voidaan käyttää yhtä tai useita hevosia valjastettuna eri tavoin eli eri yhdistelmiksi. Mitä enemmän hevosia on, sitä vähäisemmäksi jää yksittäisen hevosen rasitus ja sitä painavampaa ajoneuvoa valjakko kykenee vetämään. Varsinaista ylärajaa hevosten lukumäärälle ei ole, mutta mitä enemmän hevosia valjakkoon kuuluu, sitä vaativampaa valjakon ajaminen ja hallinta on.


title: Hevosajo

text: Yhden hevosen valjakoita kutsutaan "yksikkövaljakoiksi".


title: Hevosajo

text: Kaksi hevosta valjastetaan tavallisesti rinnakkain "parivaljakoksi", harvemmin perättäin "tandemvaljakoksi".


title: Hevosajo

text: Kolme hevosta voidaan valjastaa rinnakkain "kolmivaljakoksi", peräkkäin "randemvaljakoksi", tai pariin ja yksittäin siten, että edessä on yksi hevonen ("yksisarvisvaljakko") tai pari. Perinteisessä venäläisessä "troikassa" kolme hevosta valjastetaan matka-ajoon rinnakkain siten, että keskihevonen ravaa luokkivaljaissa ja sen molemmin puolin reunahevoset laukkaavat silavaljaissa keskihevosesta hiukan poispäin taivutettuina.


title: Hevosajo

text: Neljä hevosta valjastetaan yleensä kahdeksi peräkkäiseksi pariksi eli "nelivaljakoksi", harvoin neljä rinnakkain.


title: Hevosajo

text: Viiden ja useamman hevosen yhdistelmissä on yleensä peräkkäin hevospareja ja parittoman hevosmäärän ollessa kyseessä etummaisena on joko yksittäinen hevonen tai hevoskolmikko. Harvemmin valjastetaan perättäisiä kolmikkoja.


title: Hevosajo

text: Käytännön syistä varsinkin rinnakkain valjastetaan kooltaan ja rakenteeltaan mahdollisimman samankaltaiset hevoset: tämä mahdollistaa parin liikkumisen samassa tahdissa ja pitää vedon tasapuolisena. Esteettisistä syistä usean hevosen valjakot koostetaan perinteisesti myös mahdollisimman samanvärisistä hevosista. Onkin varsin tavallista, että usean hevosen valjakoissa käytetään vain yhtä rotua. Suosittuja ovat rodut, joiden edustajat ovat yleensä tietynvärisiä (esimerkiksi friisiläinen, haflinger, knabstrupinhevonen). Muun muassa juuri ajohevosena käyttämisen vuoksi monessa eurooppalaisessa puoliverirodussa on perinteisesti suosittu suppeaa värivalikoimaa, kuten tummanruunikoita tai kimoja.


title: Karhukangas (Haapavesi)

text: Karhukangas on Haapaveden kaupungissa sijaitseva kylä.


title: Karhukangas (Haapavesi)

text: Kylä sijaitsee kantatien 88 sekä yhdysteiden 8080 ja 7970 risteyskohdassa. Matkaa Haapaveden keskustaajamasta on noin 30 kilometriä. Kylältä lähtee tieyhteydet Rantsilaan ja Vihannin Lumimetsään.


title: Karhukangas (Haapavesi)

text: Kylällä toimii vuonna 1999 perustettu kylätoimikunta. Kylällä toiminut ala-aste Karhukankaan koulu lakkautettiin vuonna 2006.


title: José Mora y del Río

text: José Mora y del Rio (24. helmikuuta 1854 – 22. huhtikuuta 1928) oli meksikolainen roomalaiskatolinen arkkipiispa. Hänet vihittiin papiksi Méxicon arkkihiippakuntaan 22. joulukuuta 1879 ja nimitettiin Tehuantepecin hiippakunnan johtoon 19. tammikuuta 1893. Piispaksi vihkiminen seurasi 19. maaliskuuta. Pääkonsekraattorina toimi Eulogio Gregorio Clemente Gillow y Zavalza.


title: José Mora y del Río

text: Mora y del Rio sai 23. marraskuuta 1901 nimityksen Tulancingon piispaksi ja 15. syyskuuta 1907 Leónin piispaksi, jonka virkaan hänet asetettiin 19. marraskuuta. 2. joulukuuta 1908 Mora y del Rio nimitettiin Méxicon arkkipiispaksi, ja tähän virkaan hänet asetettiin 12. helmikuuta 1909. Hän kuoli 74-vuotiaana virassa.


title: Miguel Nóvoa Fuente

text: Miguel Nóvoa Fuente (3. joulukuuta 1901 Santa Maria de Rendar – 20. toukokuuta 1966) oli espanjalainen roomalaiskatolinen piispa. Hänet vihittiin papiksi 19. huhtikuuta 1924 ja nimitettiin Santiago de Compostelan arkkihiippakunnan vihkipiispaksi sekä Chytrin titulaaripiispaksi 9. huhtikuuta 1956. Piispaksi vihkiminen seurasi 29. kesäkuuta; pääkonsekraattorina toimi Fernando Quiroga y Palacios, jota avustivat José Souto Vizoso ja Francisco Aldegunde Dorrego. Nóvoa Fuenta osallistui Vatikaanin toiseen kirkolliskokoukseen ja kuoli 64-vuotiaana virassa.


title: Francisco do Rêgo Maia

text: Francisco do Rêgo Maia (29. syyskuuta 1849 Apipucos – 4. helmikuuta 1928) oli brasilialainen roomalaiskatolinen arkkipiispa. Hänet vihittiin 1. lokakuuta 1871 diakoniksi ja 4. helmikuuta 1872 papiksi Olindan hiippakuntaan. Hänet nimitettiin Niteróin hiippakunnan johtoon 12. syyskuuta 1893, ja piispaksi vihkiminen seurasi 26. marraskuuta. Pääkonsekraattorina toimi Lucido Maria Parocchi, jota avusti Antonio Maria Grasselli. Do Rêgo Maia asetettiin virkaansa 25. helmikuuta 1894.


title: Francisco do Rêgo Maia

text: Do Rêgo Maia sai 27. marraskuuta 1901 nimityksen Belém do Parán piispaksi, jonka virkaan hänet asetettiin 25. maaliskuuta 1902. Hän erosi tehtävistään hiippakuntansa johdossa 15. maaliskuuta(?) 1906 ja sai 23. huhtikuuta 1906 nimityksen Nicopolis ad Nestumin titulaariarkkipiispaksi.


title: Sano Oili vaan

text: Sano Oili vaan on Veli-Matti Saikkosen ohjaama ja Veijo Meren käsikirjoittama televisioelokuva, jonka ensiesitys oli vuonna 2000 Yle TV1-kanavalla. Elokuva on yritysmaailmaan sijoittuva komedia parisuhteesta. Elokuvassa pääosia esittävät Kari Hietalahti ja Mari Rantasila.


title: Fun Factory (yritys)

text: Fun Factory GmbH on saksalainen seksivälineiden tuottaja, joka on erikoistunut dildoihin, vibraattoreihin ja Ben Wa -palloihin. Yritys perustettiin vuonna 1996, ja sen pääpaikka on Bremen. Yrityksen liikevaihto oli 13,5 miljoonaa euroa vuonna 2006. Fun Factorylla on myös tytäryhtiö Yhdysvalloissa.


title: Blake Harper

text: Blake Harper (s. 19. lokakuuta 1968 Windsor, Ontario) on kanadalainen homopornonäyttelijä. Hän esiintyi elokuvissa vuosina 1998–2005, ja hän on esiintyessään käyttänyt myös nimeä Bud White. Hän on 183-senttinen. Harper on esiintyjänä versatile. Hänelle on myönnetty lukuisia palkintoja, joihin on kuulunut muiden muassa lukuisia Grabby-palkintoja.


title: Grant Feasel

text: Grant Earl Feasel (28. kesäkuuta 1960 Barstow, Kalifornia – 15. heinäkuuta 2012) oli yhdysvaltalainen amerikkalaisen jalkapallon pelaaja. Hän pelasi sentterinä. Hänet varattiin National Football Leagueen vuonna 1983, ja hänen NFL-seuroinaan olivat Baltimore/Indianapolis Colts (1983–1984), Minnesota Vikings (1984–1986) ja Seattle Seahawks (1987–1992).


title: Dil To Pagal Hai

text: Dil To Pagal Hai on Yash Chopran ohjaama Bollywood-elokuva vuodelta 1997. Päärooleja näyttelevät Shahrukh Khan, Madhuri Dixit ja Karisma Kapoor.


title: Dil To Pagal Hai

text: "Dil To Pagal Hai" oli vuoden toiseksi tuottoisin Bollywood-elokuva ja se kuuluu 1990-luvun merkittävien menestyselokuvien joukkoon. Se voitti monia palkintoja, kuten kolme National Film Awards -palkintoa ja seitsemän Filmfare Awards -palkintoa.


title: Kyle Brandon

text: Kyle Brandon (s. 22. lokakuuta 1967 Buffalo, New York) on yhdysvaltalainen homopornonäyttelijä. Hän esiintyi elokuvissa vuosina 1992–2004 ja käytti esiintyessään myös nimiä Chad Slater ja Phil Navarone. Hän myös ohjasi. Hän on 185-senttinen. Brandon voitti muun muassa Grabbyn.


title: José Souto Vizoso

text: José Souto Vizoso (4. helmikuuta 1893 – 2. elokuuta 1973) oli espanjalainen roomalaiskatolinen piispa. Hänet vihittiin papiksi 17. kesäkuuta 1916 ja nimitettiin Santiago de Compostelan arkkihiippakunnan vihkipiispaksi sekä Elusan titulaaripiispaksi 3. helmikuuta 1945. Piispaksi vihkiminen seurasi 15. huhtikuuta. Pääkonsekraattorina toimi Gaetano Cicognani, jota avustivat Rafael Balanzá y Navarro ja Benjamín de Arriba y Castro.


title: José Souto Vizoso

text: Souto Vizoso sai 11. heinäkuuta 1949 nimityksen Palencian piispaksi, jona hän toimi, kunnes jäi eläkkeelle 31. maaliskuuta 1970. Eläkkeelle jäädessään hän sai nimityksen Illicin titulaaripiispaksi, jona hän toimi, kunnes erosi titulaarihiippakunnan johtajan arvosta 11. joulukuuta 1970. Hän osallistui Vatikaanin toiseen kirkolliskokoukseen, ja Palencian emerituspiispa kuoli 80 vuoden iässä.


title: Hawa Abdi

text: Hawa Abdi Dhiblawe (s. 1947) on somalialainen ihmisoikeusaktivisti ja gynekologi. Hän perusti DHAF-säätiön asuttamaan sodan jaloista lähteneitä siirtosomaleita löytämään uuden asuinpaikan omasta maastaan.


title: Hawa Abdi

text: Hawa syntyi Mogadishussa 1947. Hänen äitinsä kuoli synnytykseen tytön ollessa 12-vuotias. Hawan isä auttoi tytärtään toteuttamaan unelmansa ja opiskelemaan lääkäriksi. Seitsemäntoistavuotiaana Hawa sai stipendin ja pääsi opiskelemaan Kiovaan, Ukrainaan. Vuonna 1983 hän avasi Mogadishun ulkopuolella oman vastaanoton, jossa hän auttoi varsinkin maaseudulta tulevia potilaita.


title: Hawa Abdi

text: Vuonna 2010 "Glamour" nimesi Hawan ja hänen tyttärensä tittelillä "Women of the Year" kutsuen perheen naisia Äiti Teresan veroisiksi "Somalian pyhimyksiksi" ja "ramboiksi".


title: Pandjehin kriisi

text: Pandjehin kriisi oli Venäjän ja Britannian välinen diplomaattinen kriisi, joka syttyi, kun venäläiset valtasivat 31. maaliskuuta 1885 brittien suojelemalle Afganistanille kuuluneen Pandjehin keitaan nykyisessä Turkmenistanissa. Sota vältettiin kuitenkin lopulta diplomaattisin keinoin.


title: Pandjehin kriisi

text: Pandjeh (nyk. Serhetabat) oli pieni keidas ja asutuskeskus, joka sijaitsi puolimatkassa Mervistä Heratiin. Venäläiset olivat vallanneet Mervin helmikuussa 1884 turkmeeneilta. Valtauksen jälkeen he kohdistivat katseensa Pandjehiin, joka sekä brittien että afgaanien mielestä kuului Afganistaniin. Venäläiset katsoivat alueen siirtyneen heille Mervin valloituksen yhteydessä. Britit olivat puolestaan luvanneet Afganistanin emiirille Abdur Rahmanille auttaa häntä, jos venäläiset hyökkäisivät maahan. Talvella 1884-1885 brittien tiedustelu sai tietoja, joiden mukaan venäläisten valtaukset Turkmenistanissa olivat vain valmisteluja suuremmalle hyökkäykselle Afganistaniin. Maat olivat perustaneet keskinäisen rajakomission sopimaan Venäjän ja Afganistanin rajoista, mutta venäläisten suunnitelmana oli vielä neuvottelujen aikana edetä mahdollisimman pitkälle etelään kohti Afganistania. Rajakomission brittiläinen edustaja kenraali Peter Lumsden ilmoitti Lontooseen venäläisten yrittävän todennäköisesti vallata Pandjehin keväällä 1885 lumien sulettua. Tällä välin emiiri Abdur Rahman oli brittien painostuksesta vahvistanut Pandjehia 500 miehellä. Venäläisten paikallinen komentaja Aleksandr Komarov suuttui uutisesta ja vaati Pandjehin afgaanikomentajaa vetäytymään heti. Komentaja kieltäytyi, jolloin Komarov kehotti Lumsdenia pyytämään afgaaneja vetäytymään, mutta tämäkin kieltäytyi.


title: Pandjehin kriisi

text: Kun afgaanit olivat kieltäytyneet vetäytymästä, Komarov alkoi suunnitella Pandjehin sotilaallista valtausta. Tällä välin venäläiset diplomaatit olivat kuitenkin luvanneet briteille, etteivät venäläiset hyökkäisi Pandjehia vastaan. kuningatar Viktoria oli sodan estämiseksi jopa vedonnut sähkeellä keisari Aleksanteri III:een. Tapahtumien vuoksi Komarov voisi oikeuttaa hyökkäyksensä vain, jos afgaanit nähtäisiin aloitteen tekijöinä. Tätä tarkoitusta varten Komarovin avuksi tuli Mervin valtauksen aiempi suorittaja majuri Alikhanov. Hän tiesi afgaanien olevan ylpeitä ja yritti provosoida heidän komentajaansa kirjeellä, jossa hän syytti tätä muun muassa pelkuruudesta. Lumsden sai kuitenkin afgaanit hillitsemään itsensä toteamalla, että britit eivät voisi auttaa heitä tulevassa taistelussa. Venäläiset siirsivät kuitenkin koko ajan asemiaan lähemmäksi Pandjehia, ja 25. maaliskuuta he olivat vain runsaan kilometrin päässä. Tällöin provokaatioiden epäonnistuttua Komarov esitti puolustajille uhkavaatimuksen, jossa hän vaati afgaaneja perääntymään viiden päivän kuluessa. Afgaanit eivät suostuneet, ja Lumsden siirsi tällä välillä leirinsä Pandjehin ulkopuolelle. Taistelut alkoivat 31. maaliskuuta.


title: Pandjehin kriisi

text: Taistelun alussa afgaanien joukot koostuivat 3 099 sotilaasta, joihin kuului 416 kabulilaista ja 867 heratilaista ratsumiestä, neljä tykkiä käsittänyt muulien vetämä tykkipatteri ja neljän tykin kenttätykistöpatteri. Venäläisten joukot koostuivat 3 300 jalkaväen sotilaasta, 272 ratsuväen sotilaasta ja 11 tykistä. Komarov määräsi uhkavaatimuksensa kuluttua joukkonsa etenemään. Heidän oli määrä pidättäytyä ampumasta, kunnes afgaanit tulittaisivat ensin. Venäläisten mukaan afgaanit avasivatkin tulen ensin haavoittaen erään kasakan hevosta, mutta Lumsdenin lähdettyä tiedossa on vain heidän kertomuksensa tapahtumista. Venäläiset avasivat puolestaan tulen afgaanien ratsuväkeä vastaan, joka pakeni tulituksen tieltä. Afgaanien jalkaväki teki kuitenkin ankarampaa vastarintaa. Taistelussa mukana olleen Alikhanovin mukaan kaksi afgaanikomppaniaa kuoli kokonaan venäläisten vallatessa heidän asemansa. Lopulta jalkaväkikin pakeni ja taistelutantereelle jäi 800 kuollutta afgaania. Moni hukkui heidän paetessaan joen yli. Venäläiset menettivät vain 40 kuollutta ja haavoittunutta.


title: Pandjehin kriisi

text: Uutinen Pandjehin valtauksesta saapui viikkoa myöhemmin Lontooseen, missä se aiheutti vihaa ja epäuskoa venäläisten toimintaa kohtaan. Monet uskoivat maiden välisen sotaa nyt väistämättömäksi. Royal Navy asetettiin hälytysvalmiuteen, ja britit tekivät suunnitelmia Port Hamiltonin valtauksesta Koreassa, jotta Kaukoidässä voitaisiin toimia Vladivostokia ja muita venäläisten tukikohtia vastaan. Samalla harkittiin myös venäläisiä vastaan hyökkäämistä Kaukasiassa mahdollisesti Ottomaanien tuella. Brittien tuodessa uutisen emiiri Rahmanille hän vähätteli tapahtumia sanoen, että parin sadan tai parin tuhannen miehen menetys ei merkitse mitään. Hän ei halunnut maansa joutuvan kahden suurvallan sotatantereeksi. Tällä välin sanomalehdet vaativat Britanniassa, että venäläisille annettaisiin opetus. Vastaavasti Venäjällä vaadittiin myös Heratin valtaamista. Sapelienkalistelusta huolimatta Britanniaa tai Venäjää ei kumpaakaan lopulta kuitenkaan kiinnostanut ryhtyä sotaan Pandjehin takia, ja osapuolten välillä päästiin diplomaattiseen ratkaisuun. Venäläiset suostuivat vetäytymään Pandjehista ja sopimaan rajakiistat neuvotteluissa. Sovittiin, että venäläiset pitäisivät Pandjehin, mutta Afganistan sai puolestaan haltuunsa Zulfikarin solan. Maiden raja virallistettiin vuonna 1887.


title: Kuisma ja Helinä

text: Kuisma ja Helinä voi tarkoittaa muun muassa seuraavia:


title: Kuisma ja Helinä (vuoden 1951 elokuva)

text: Kuisma ja Helinä on Ilmari Unhon käsikirjoittama ja ohjaama elokuva vuodelta 1951. Se perustuu Larin-Kyöstin kertovaan runoelmaan "Kuisma ja Helinä" (1902) ja Väinö Syvänteen samannimiseen näytelmään (1931). Kalle Kaarna ohjasi niistä ensimmäisen elokuvasovituksen jo vuonna 1932.


title: Kuisma ja Helinä (vuoden 1951 elokuva)

text: Kolmiodraamassa Kuisma ihastuu talon palvelustyttöön Helinään, jota talon renki Isma on suunnitellut vaimoksi itselleen. Myös Helinä rakastuu Kuismaan. Elokuvan lopussa Helinä hukkuu, Isma kuolee Kuisman ampumiin luoteihin ja Kuisma lähtee kasakoineen tiehensä.


title: Kuisma ja Helinä (vuoden 1951 elokuva)

text: Arvioissa elokuvaa pidettiin pettymyksenä. Alkuperäisestä runollisesta tarinasta on tehty realistinen, mutta ”koko juttu muuttui perin banaaliksi ja paljastui auttamattomasti peräti vanhettuneeksi ja avuttomaksi”, johon Kuisman runolliset vuorosanat eivät istu, kirjoittaa Olavi Veistäjä ("Aamulehti"). Kiitosta sai Eino Heinon kuvaus niin Veistäjältä kuin Paula Talaskiveltäkin ("Helsingin Sanomat"). Modest Savtschenko ("Työkansan Sanomat") paheksui elokuvan antamaa kuvaa kasakoista. Syytökset olisi tullut suunnata keisarinvaltaan ja sortotoimien todellisiin syyllisiin. 2000-luvulla televisioesityksen yhteydessä Arto Pajukallio toteaa ohjauksen väkinäiseksi.


title: Dopamiinireseptori

text: Dopamiinireseptorit ovat merkittävä ryhmä metabotrooppisia G-proteiinikytkentäisiä reseptoreja selkärankaisten keskushermostossa. Välittäjäaine dopamiini on dopamiinireseptorejen ensisijainen endogeeninen ligandi.


title: Dopamiinireseptori

text: Dopamiinireseptorit ovat vuorovaikutuksessa monissa neurologisissa prosesseissa, mukaan lukien motivaatiossa, mielihyvässä, kognitiossa, muistamisessa, oppimisessa ja liikkeiden hienosäädössä, kuten myös neuroumpieritysjärjestelmäviestinnän moduloinnissa. Epänormaali dopamiinireseptorien viestintä ja dopaminergisten hermojen toiminta on yhteydessä useisiin neuropsykiatrisiin häiriöihin. Tästä syystä dopamiinireseptorit ovat yleinen neurologisten lääkkeiden vaikutuskohde; antipsykootit ovat usein dopamiinireseptori antagonisteja ja psykostimulantit ovat tyypillisesti välillisiä dopamiinireseptori agonisteja.


title: Dopamiinireseptori

text: Tunnetaan ainakin viisi dopamiinireseptorien alatyyppiä D, D, D, D ja D. Näistä D ja D kuuluvat D-kaltaiseen reseptoriperheeseen, kun taas D, D ja D kuuluvat D-kaltaiseen reseptoriperheeseen. On olemassa viitteitä D ja D dopamiinireseptorejen olemassaolosta, mutta niitä ei ole vielä lopullisesti tunnistettu.


title: Dopamiinireseptori

text:
Globaalilla tasolla D-reseptoreita on laajalti ilmaistuna kautta aivojen. Lisäksi D alityyppejä löytyy 10-100 kertaa tiheämmin kuin D alityyppejä.
Dopamiinireseptorit kontrolloivat hermoston viestintää, joka moduloi useita tärkeitä käyttäytymisen osa-alueita, kuten spatiaalityömuistia. Vaikka dopamiinireseptoreita on levinnyt varsin laajalle, on aivojen eri alueilla eri reseptorityyppejä eri määrä, todennäköisesti heijastaen eri toiminnallisia rooleja.


title: Aamusydämellä

text: Aamusydämellä on suomalainen television keskusteluohjelma.


title: Aamusydämellä

text: Ohjelma lähetetään sunnuntaisin Yle TV1:llä klo 9.05 ja uusinta keskiviikkoisin klo 11.40. Sen toimittavat ja juontavat vuoroviikoin Hilla Blomberg ja Kimmo Saares. Ohjelmassa on aina kaksi vierasta, joita yhdistää jokin samantyyppinen kokemus. Usein kyseessä on ns. selviytymistarina. Vieraat eivät yleensä ole julkisuuden henkilöitä, vaan tavallisia kansalaisia.


title: Aamusydämellä

text: Ohjelman kesto on 35 minuuttia. Ensimmäinen Aamusydämellä –ohjelma lähetettiin 14. tammikuuta 2007.


title: Rafael Balanzá y Navarro

text: Rafael Balanzá y Navarro (19. tammikuuta 1880 Valenza – 29. syyskuuta 1960) oli espanjalainen roomalaiskatolinen piispa. Hänet vihittiin papiksi 27. helmikuuta 1904 ja nimitettiin Toledon arkkihiippakunnan vihkipiispaksi sekä Chersonesus in Cretan titulaaripiispaksi 13. elokuuta 1923. Piispaksi vihkiminen seurasi 20. tammikuuta 1924. Pääkonsekraattorina toimi Enrique Reig y Casanova, jota avustivat Prudencio Melo y Alcalde ja Rigoberto Domenech y Valls.


title: Rafael Balanzá y Navarro

text: Balanzá y Navarro sai 2. maaliskuuta 1928 nimityksen Lugon piispaksi, jona hän toimi, kunnes kuoli 80-vuotiaana virassa. Lisäksi hän toimi Mondoñedon apostolisena hallitsijana vuosina 1931–1935.


title: Antonio Provana

text: Antonio Provana (1578? Torino – 25. heinäkuuta 1640) oli italialainen roomalaiskatolinen arkkipiispa. Hänet nimitettiin Durrësin (Durazzo) arkkihiippakunnan johtoon 21. heinäkuuta 1622 ja Torinon arkkipiispaksi 19. tammikuuta 1632. Hän kuoli jälkimmäisessä virassa.


title: Beta-karboliini

text: β-Karboliini (9H-pyrido[3,4-b]indoli) joka tunnetaan myös nimellä norharmaani on typpeä sisältävä heterosyklinen yhdiste. Se on myös prototyyppi ryhmälle yhdisteitä, jotka tunnetaan nimellä β-karboliinit.


title: Beta-karboliini

text: β-Karboliini alkaloideja löytyy laajalti kasveista ja eläimistä, useimmiten ne vaikuttavat monoamiinioksidaasi inhibiittoreina (MAOI). Kasvikunnan β-karboliinit toimivat palautuvana, kilpailevana ja epäselektiivisenä monoamiinioksidaasi inhibiittorina. β-Karboliineja löytyy luontaisesti myös ihmisestä, joista merkittävimmät ovat tryptoliini ja pinoliini. Useat β-karboliinit sitoutuvat bentsodiatsepiinireseptoriin toimien käänteisagonistina; Tämä voi lisätä kouristelutaipumusta ja ahdistuneisuutta, mutta toisaalta myös parantaa muistia. Farmakologisesti β-karboliinit ovat varsin laaja ryhmä. Yhdisteestä riippuen ne estävät serotoniinin takaisinottoa, estävät epäselektiivisesti Na-riippuvaista kuljetinta tai sitoutuvat bentsodiatsepiini-, opiaatti- ja dopamiinireseptoreihin.


title: Beta-karboliini

text: β-Karboliinit kuuluvat indoli alkaloidien ryhmään ja koostuvat pyridiinirenkaasta joka on yhdistynyt indolirankaan. β-Karboliinien rakenne on samankaltainen tryptamiinin kanssa, paitsi etyyliamiini ketju on yhdistynyt takaisin indolirenkaaseen yhden ylimääräisen hiiliatomin kautta, muodostaen kolmirenkaisen rakenteen. β-Karboliinien biosynteesin uskotaan tapahtuvan samaa reittiä kuin vastaavan tryptamiinin. Pyridiinirengas mahdollistaa yhdisteille eri saturaatiotasoja. Näitä mahdollisia kaksoissidoksia ilmentää oikealla olevassa kuvassa punainen ja sininen viiva. Jotkin β-karboliinit fluoresoivat kun niitä pidetään ultraviolettivalossa.


title: Beta-karboliini

text: Yleisimpiä kasvikunnasta löytyviä β-karboliineja ovat harmiini, harmaliini ja tetrahydroharmiini. Tunnetuimmat kasvikunnan lähteet lienevät kahvi ja tupakka. On tutkittu, että tupakoitsijoilla MAO-A toimii 30 % teholla ja MAO-B 40 % teholla. Tällä hetkellä tunnetaan 64 eri β-karboliini alkaloidia hajaantuneena ainakin kahdeksaan eri kasviheimoon.


title: Beta-karboliini

text: Skorpionien kuoren sarveiskerros sisältää β-karboliineja, tehden niiden ihosta fluoresoivan kun sitä altistetaan tietyn aallonpituiselle ultraviolettivalolle, tämä onnistuu esimerkiksi blacklightin valolla.


title: Benoît-Théophile de Chevron Villette

text: Benoît-Théophile de Chevron Villette (8. toukokuuta 1587 Torino – 16. kesäkuuta 1658) oli ranskalainen roomalaiskatolinen arkkipiispa. Hänet vihki papiksi François de Sales 14. maaliskuuta 1615. Hänet nimitettiin Tarentaisen arkkipiispaksi 20. syyskuuta 1632, ja piispaksi vihkiminen seurasi 16. tammikuuta 1633. Pääkonsekraattorina toimi Antonio Provana, jota avustivat Giacomo Marenco ja Giovanni Francesco Gandolfo. De Chevron Villette kuoli 71-vuotiaana virassa.


title: Fortunato Zoppas

text: Fortunato Zoppas (3. maaliskuuta 1903 Scomigo – 5. elokuuta 1969) oli italialainen roomalaiskatolinen piispa. Hänet vihittiin papiksi 25. heinäkuuta 1927 ja nimitettiin Nocera de' Paganin hiippakunnan johtoon 26. huhtikuuta 1952. Piispaksi vihkiminen seurasi 8. kesäkuuta.


title: Fortunato Zoppas

text: Zoppas erosi tehtävistään Nocera de' Paganin piispana 25. marraskuuta 1964, jolloin hänet nimitettiin Siccennan titulaaripiispaksi. Hän osallistui Vatikaanin toiseen kirkolliskokoukseen.


title: Charles Bobba de Montferrat

text: Charles Bobba de Montferrat (1577 – 10. helmikuuta 1636) oli ranskalainen roomalaiskatolinen piispa. Hänet nimitettiin Saint-Jean-de-Mauriennen hiippakunnan johtoon 13. toukokuuta 1619, ja piisaksi vihkiminen seurasi 15. heinäkuuta. Pääkonsekraattorina toimi Philibert François Milliet de Faverges. Bobba de Montferrat kuoli virassa.


title: Heli Tolkkinen

text: Heli Susanna Nieminen (o.s. Tolkkinen, s. 3. elokuuta 1973) on suomalainen keihäänheittäjä, joka sijoittui pronssille alle 20-vuotiaiden MM-kilpailuissa 1992 tuloksella 60,12.


title: Heli Tolkkinen

text: Heli Tolkkinen edusti Pudasjärven Urheilijoita ja häntä valmensi Aaro Tolkkinen. Hänen paras tuloksensa vanhan mallin keihäällä on 64,58, jonka hän heitti hallissa keihäänheiton talvi-SM-kilpailuissa Kajaanissa vuonna 1995. Hän sijoittui pronssille keihäänheitossa tuloksella 55,64 Mikkelissä 1993 järjestetyissä Kalevan Kisoissa.


title: Juhani Huhtinen

text: Erkki Juhani Huhtinen (s. 2. huhtikuuta 1951 Vihti) on suomalainen estejuoksija, joka edusti urallaan Vihtijärven Uhkaa, Mäntsälän Urheilijoita ja Hyvinkään Tahkoa. Hän saavutti hopeaa 2 000 metrin esteissä alle 20-vuotiaiden Euroopan-mestaruuskilpailuissa 1970. SM-kilpailuissa hän saavutti estejuoksussa hopeaa 1974 ja 4 × 1 500 metrin viestissä pronssia samana vuonna. Hänen ennätyksensä 3 000 metrin estejuoksussa on 8.35,0.


title: Kuisma ja Helinä (runoelma)

text: Kuisma ja Helinä on vuonna 1902 julkaistu Larin-Kyöstin kertova runoelma. Se koostuu yhdestätoista laulusta ja on kuvaus kolmiodraamasta, kun kasakkajoukko majoittuu 1880-luvulla hämäläiseen taloon.


title: Kuisma ja Helinä (runoelma)

text: Larin-Kyösti oli leinolainen uusromantikko. Tähän kuten moneen muuhunkin teokseensa hän sai innoituksen rakkaudestaan menneeseen maailmaan ja runomuotoon.


title: Kuisma ja Helinä (runoelma)

text: Runoelman tapahtumaympäristönä on hämäläinen maalaisympäristö ja aiheena tuhoisa ja mustasukkainen lemmentarina.


title: Ippolito Franconi

text: Ippolito Franconi (1593? Agnone – 1653) oli italialainen roomalaiskatolinen piispa. Hänet vihittiin papiksi 28. lokakuuta 1631 ja nimitettiin Nocera de' Paganin hiippakunnan johtoon 19. tammikuuta 1632. Piispaksi vihkiminen seurasi 25. tammikuuta. Pääkonsekraattorina toimi Antonio Barberini, jota avustivat Antonio Provana ja Giovanni Francesco Passionei.


title: Ippolito Franconi

text: Franconi kuoli virassa.


title: Kari Voutilainen

text: Kari Voutilainen (s. 2. kesäkuuta 1962 Rovaniemi) on suomalainen kelloseppä. Hän suoritti kellosepän tutkinnon vuosina 1983–1986 Tapiolassa sijainneessa Kelloseppäkoulussa ja jatkoi 1989 opintojaan Sveitsissä International Watchmaking Schoolissa, jossa hän suoritti WOSTEP-tutkinnon.


title: Kari Voutilainen

text: Opintojen jälkeen vuosina 1990–1999 hän toimi Parmigiani Mesure et Art du Tempsillä restauroiden harvinaisia kelloja. Voutilainen toimi myös opettajana WOSTEP-koulussa vuosina 2000–2002 ja toi kouluun uusia kursseja.


title: Kari Voutilainen

text: Vuonna 2002 Voutilainen perusti sveitsiläiseen Môtiersin kaupunkiin omaa nimeään kantavan yrityksen, joka suunnittelee ja rakentaa käsityönä kelloja.


title: Kari Voutilainen

text: Voutilaisen kello "Observatoire" voitti alan arvostetuimmassa kilpailussa "Grand Prix d’Horlogerie de Genèvessä" miestenkellojen sarjan vuonna 2007 ja kello "V-8R" voitti saman sarjan vuonna 2013.